DUN KUALA LINGGI: Belia Kuala kekal aktif

KUALA LINGGI 30 Mac – Lebih banyak pertandingan sukan dan aktiviti riadah akan dianjurkan bagi memastikan belia di Dewan Undangan Negeri (DUN) Kuala Linggi kekal aktif serta terhindar daripada perkara berunsur negatif.

Terbaharu penganjuran Kejohanan Sepak Takraw Tertutup DUN Kuala Linggi 2022 bagi merebut Piala YB Haji Rosli Abdullah dianjurkan di Dewan Datuk Wira Halimah Sadique, Taman Rebana Jernih, pada 27 Mac lalu, mendapat sambutan amat menggalakkan dengan penyertaan lebih 20 pasukan.

Ahli Dewan Undangan Negeri (ADUN) Kuala Linggi Rosli Abdullah berkata, pertandingan itu juga menjadi medan untuk mencungkil pemain sepak takraw berbakat bagi mewakili pertandingan di pelbagai peringkat.

“InsyaAllah selepas ini lebih banyak kejohanan akan dianjurkan kerana menjadi matlamat kita agar belia di DUN ini kekal aktif dan sihat,” katanya.

Johan pertandingan milik pasukan Kuala D, naib johan pula Kuala B, sementara itu Kuala C di tempat ketiga manakala Kampung Baru tempat keempat.


Majlis Pemulihan Negeri perlu segera ditubuhkan – Muhyiddin

BANDA HILIR 21 Okt – Setiap negeri perlu mempercepatkan penubuhan Majlis Pemulihan Negeri bagi membantu proses pemulihan negara dalam pasca COVID-19.

Pengerusi Majlis Pemulihan Negara (MPN) Tan Sri Muhyiddin Yassin berkata, perkara itu penting sebagai perantara antara peringkat negeri dan persekutuan bagi melancarkan proses inisiatif yang bakal direncana.


42 PST bantu pekebun pasarkan hasil pertanian sepanjang ‘lockdown’

AYER KEROH 6 Jun – Sebanyak 42 Pasar Segar Terkawal (PST) telah beroperasi seluruh negara bagi membantu petani memasarkan produk dalam tempoh perlaksanaan Perintah Kawalan Pergerakan (PKP) Penuh atau ‘lockdown’ di seluruh negara sehingga 14 Jun ini.

Timbalan Menteri Pertanian dan Industri Makanan 1 (MAFI), Datuk Seri Ahmad Hamzah berkata, inisiatif dilaksanakan itu sekali gus memastikan bekalan mampu memenuhi permintaan dalam tempoh sukar itu.

Jelasnya, PST yang ditubuhkan beroperasi di seluruh negara sehingga 4 Jun lalu telah berjaya merekodkan nilai jualan sebanyak RM18.9 juta dan sebanyak 8,281 surat pergerakan telah dikeluarkan Lembaga Pemasaran Pertanian Persekutuan (FAMA) bagi memberi kemudahan kepada usahawan dan pekebun bagi memasarkan hasil tani mereka.

“Di Melaka kita telah menjalankan dua PST yang beroperasi secara ‘pre-order’ membabitkan lokasi di Pusat Operasi FAMA Ayer Keroh dan Kompleks Japerun Rim.

“Dianggarkan seramai 60 usahawan dan petani di negeri ini telah menerima manfaat dan kebenaran operasi di PST bagi membantu mereka memasarkan bekalan pertanian yang dihasilkan sendiri.

“Bagi memastikan kelancarannya FAMA jug telah mewujudkan Bilik Gerakan ‘Crisis Management Centre’ yang beroperasi dari 8 pagi hingga 7 petang bagi membantu petani yang menghadapi masalah pemasaran dengan melayari portal ‘FAMA Feedback System’ atau boleh menghubungi secara terus di CMC Pejabat FAMA Melaka di talian 019-747 6753/ 013-377 7100/ 010- 763 2684,” katanya.

Beliau berkata demikian pada sidang media selepas menyampaikan bekalan buah-buahan dan bantuan selimut menerusi Program MAFI Prihatan diadakan di Pusat Kuarantin dan Rawatan COVID-19 Berisiko Rendah (PKRC) di Pusat Dagangan Antarabangsa Melaka (MITC) di sini hari ini.

Hadir sama, Ketua Pengarah FAMA, Datuk Zainal Abidin Yang Razalli, Ahli Lembaga Pengarah FAMA negeri Datuk Ghazalee Muhammad serta tetamu lain.

Menerusi program itu jelasnya, MAFI telah melaksanakan pengagihan sumbangan itu secara berperingkat di seluruh negara bagi memberi penghargaan kepada pejuang barisan hadapan dan pesakit COVID-19 berdepan dengan wabak itu.

“Hari ini, kita memilih PKRC MITC bagi mengagihkan 1,200 pek buah-buahan segar buat pesakit dan barisan hadapan yang ditugaskan di kawasan ini.

“Malah dalam program ini juga menerusi peruntukan Parlimen Jasin turut menambah lagi 500 helai selimut di mana sebelum ini 300 selimut telah disumbangkan ke PKRC MITC untuk digunapakai pesakit di sini,” katanya.


RM155 bilion simpanan ahli KWSP dikeluarkan sejak pandemik – Mohd Shahar

Timbalan Menteri Kewangan 1 Datuk Mohd Shahar Abdullah berkata ia terdiri daripada RM145 bilion amaun yang dikeluarkan oleh ahli di bawah keempat-empat program pengeluaran dan hampir RM10 bilion impak daripada program pengurangan kadar caruman berkanun syer pekerja.

“Tahap simpanan ahli KWSP adalah rendah dan sangat membimbangkan terutamanya setelah perlaksanaan empat fasiliti pengeluaran berkaitan COVID-19 iaitu i-Lestari, i-Sinar, i-Citra serta Pengeluaran Khas; dan pengurangan kadar caruman berkanun syer pekerja bagi tempoh 27 bulan (April 2020 sehingga Jun 2022),” katanya pada sesi soal jawab di Dewan Negara, hari ini.

Beliau berkata demikian bagi menjawab soalan Senator Datuk Razali Idris mengenai langkah untuk menyelamatkan ahli pencarum KWSP yang mempunyai simpanan kurang daripada RM10,000.

Mohd Shahar berkata setakat 30 Jun 2022, seramai 6.62 juta ahli atau 52 peratus daripada 12.78 juta keseluruhan ahli KWSP berumur di bawah 55 tahun mempunyai simpanan kurang daripada RM10,000.

“Pada masa yang sama, terdapat seramai 3.2 juta ahli berumur di bawah 55 tahun yang berada pada tahap simpanan yang amat kritikal iaitu kurang daripada RM1,000 iaitu 2.58 juta ahli atau 81 peratus daripada mereka adalah ahli bumiputera,” katanya.

Tambah Mohd Shahar sebagai perbandingan relatif, jumlah ahli bumiputera iaitu seramai 8.22 juta orang adalah merupakan 64 peratus daripada 12.78 juta keseluruhan ahli KWSP yang berumur di bawah 55 tahun.

“Ini menunjukkan kebanyakan ahli bumiputera adalah tertumpu dalam kalangan ahli yang mempunyai tahap simpanan KWSP yang rendah berbanding kaum-kaum lain,” katanya.

Dalam usaha untuk membantu ahli menambah dan membina kembali simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

Mohd Shahar berkata bagi membantu ahli menambah simpanan persaraan mereka, KWSP menyediakan pelbagai saluran untuk memudahkan ahli mencarum ke dalam KWSP.

“Bagi ahli yang bekerja dan mempunyai majikan, mereka boleh memilih untuk mencarum melebihi kadar caruman berkanun syer pekerja iaitu 11 peratus pada bila-bila masa.

Sementara itu, bagi ahli yang bekerja sendiri, tiada pendapatan tetap atau di luar tenaga buruh seperti pelajar dan suri rumah yang berumur di bawah 60 tahun turut boleh memilih untuk mencarum secara sukarela pada bila-bila masa mengikut kemampuan di bawah Program i-Saraan sehingga RM60,000 setahun.

Bagi Ketua Isi Rumah (KIR) atau isteri kepada KIR yang berumur di bawah 55 tahun dan berdaftar di bawah pangkalan data eKasih, mereka turut boleh mencarum secara sukarela di bawah Program Kasih Suri Keluarga Malaysia (sebelum ini dikenali sebagai Program i-Suri) yang diperkenalkan bagi menggalakkan wanita daripada isi rumah berpendapatan rendah untuk menyimpan demi hari tua mereka.


Peniaga harap Ramadan bawa limpahan rezeki

AYER KEROH 22 Mac – Rata-rata peniaga makanan yang baharu pertama kali memulakan perniagaan di bazar Ramadan, Aidilfitri tahun ini berharap dapat mencari rezeki lebih untuk menampung keperluan harian.

Peniaga makanan, Haryani Hamidun, 44, berkata, dia mengambil pendekatan menyediakan menu siap dibungkus di dalam bekas bermula dengan harga serendah RM6.

“Untuk mencari rezeki lebih di bulan Ramadan, saya akan mula esok (Khamis) berniaga di tapak parkir Bazar Ramadan Masjid Al-Alami MITC, sebanyak 10 jenis lauk yang akan dijual sepanjang Ramadan ini.

“Akan ada kelainan sedikit berniaga di bazar berbanding tepi jalan yang mana saya akan menyediakan makanan dalam set ‘lunch box’ sebagai penarik dan memudahkan pelanggan.

“Saya tidak pernah niaga di bazar, harap dapat sambutan daripada pengunjung, pada masa sama dapat juga menambah pendapatan keluarga saya,” katanya ketika ditemui Melaka Hari Ini di tapak parkir PKNM di sini, hari ini.

Seorang lagi, peniaga air, Muhammad Munir Sharabuddin 40, turut berharap jualan air di gerainya mendapat sambutan walaupun pertama kali berniaga di bulan Ramadan.

“Kalau berniaga air tepi jalan sejak bulan September 2022 lagi, esok hari pertama puasa (Khamis) saya memang niaga bermula jam 4.30 petang hingga waktu berbuka.

“Ini pertama kali niaga dalam bulan puasa, jadi saya tidak nampak perjalanan dia lagi, biarpun percubaan diharap jualan saya mendapat sambutan,” katanya.

“Saya cuba berniaga di tepi jalan dengan menjual nasi kukus ayam goreng berempah, alhamdulillah sambutan sangat menggalakkan, tapi untuk bulan Ramadan saya akan cuba tampilkan menu lain pula.

“Antaranya nasi daging bakar dengan air asam, kalau nasi kukus sudah biasa sangat mungkin orang sudah bosan, harap Ramadan kali ini dapat mencari rezeki yang lebih sebab saya juga pertama kali berniaga di bazar ini,” katanya.


Mohamad Ali dimasyhur sebagai Timbalan Yang Dipertua Dewan Negara

Timbalan Pengerusi Badan Perhubungan UMNO Melaka Mohamad Ali, 56, merupakan calon tunggal yang dikemukakan oleh Perdana Menteri Tan Sri Muhyiddin Yassin.

Terdahulu, usul pencalonan Mohamad Ali dibentangkan oleh Menteri di Jabatan Perdana Menteri (Parlimen dan Undang-Undang) Datuk Takiyuddin Hassan yang mewakili Perdana Menteri mengikut Peraturan Mesyuarat 5 (2) Peraturan-peraturan Majlis Mesyuarat Dewan Negara.

Pemilihan Timbalan Yang Dipertua Dewan Negara yang baharu itu adalah bagi menggantikan Datuk Seri Abdul Halim Abd Samad yang tamat penggal perkhidmatan pada 22 Nov lepas.

Usul pencalonan Mohamad Ali pada awalnya dibantah Senator Laksamana Pertama (B) Mohamad Imran Abd Hamid yang bangun menggunakan Peraturan Mesyuarat 2, mempertikaikan mengapa Perdana Menteri yang bukan merupakan Ahli Dewan Negara mengemukakan pencalonan itu.

Yang Dipertua Dewan Negara Tan Sri Dr Rais Yatim memaklumkan isu sama pernah dibangkitkan sebelum ini semasa pencalonan beliau sebagai calon Yang Dipertua Dewan Negara pada persidangan lepas .

“Barang siapa yang mengemukakan pencalonan sama ada oleh Perdana Menteri sebagai Ketua Majlis atau seorang Menteri di bawah Peraturan Mesyuarat, maka ia dianggap layak mengemukakan pencalonan, maka usul ini diterima pakai sebagai sah.

Selain Mohamad Ali, turut mengangkat sumpah di hadapan Yang Dipertua Dewan Negara ialah Dr Nuing Jeluing, Datuk Paul Igai, dan Datuk Guan Dee Koh Hoi.

Nuing dan Paul dipilih semula sebagai Senator Dewan Negara bagi penggal kedua, masing-masing atas lantikan semula Dewan Undangan Negeri Sarawak dan Yang di-Pertuan Agong.


Keamanan negara tarik minat syarikat besar melabur – PM Anwar

Beliau berkata sumbangan anggota keselamatan termasuk polis dan tentera, tidak boleh dipandang rendah memandangkan mereka bertungkus lumus menjaga sempadan negara dan mengawal perbatasan laut.

“Jangan lupa, kalau negeri tidak aman, orang tidak datang. Di Sudan, di Pakistan tidak ada pelaburan baharu sebaliknya di Malaysia banyak pelaburan baharu kerana keamanan dijamin polis,” katanya ketika berucap pada program Sambutan Aidilfitri Perpaduan MADANI Masyarakat Bersama Polis peringkat Parlimen Tangga Batu di sini hari ini.

Anwar berkata keamanan dan kestabilan politik negara, secara tidak langsung menarik minat syarikat besar seperti Geely, Amazon dan Rongsheng Petrochemical Co Ltd untuk melabur dengan jumlah pelaburan melibatkan berbilion ringgit.

Anwar turut mengulangi kenyataannya bahawa negara mampu membangun sebagai gergasi ekonomi baharu jika kestabilan politik dikekalkan dan ketelusan diamalkan dengan mengelakkan amalan sakau menyakau dan tabiat pemimpin membina ‘mahligai’ masing-masing.

“Suku tahun pertama 2023, pertumbuhan ekonomi kita terbaik di Asia, mengatasi China, Indonesia dan Vietnam. Pelaburan (Malaysia) sekarang ini tertinggi di ASEAN,” kata beliau.

Sehubungan itu Anwar berkata tekad beliau ketika ini adalah untuk memastikan negara dibersihkan daripada amalan rasuah, walaupun terdapat pihak yang mendakwanya sebagai berdendam.


YADIM sedia RM50,000 anjur Ihya Ramadan setiap negeri

BANDARAYA MELAKA 25 April – Setiap negeri memperolehi sejumlah RM50,000 bagi mengerakkan aktiviti sempena program Ihya Ramadan tahun ini, kata Ketua Pegawai Eksekutif Yayasan Dakwah Islamiah Malaysia (YADIM), Tuan Kamarul Arief Tuan Soh.

Beliau berkata demikian selepas program menyantuni dan penyampaian sumbangan Hari Raya Aidilfitri kepada keluarga ibu tunggal, Umi Nur Faizah Fauzan Ali Halimi di pusat membeli belah Aeon Bandaraya Melaka di sini.

Selain itu menurut Tuan Kamarul, pihaknya juga mengerakkan beberapa program kebajikan lain seperti YADIM Peduli yang telah membantu lebih ratusan ribu penerima sewaktu negara dilanda pandemik COVID-19 pada dua tahun lalu.

Sementara itu, mengenai bantuan lain yang difikirkan sesuai untuk disalurkan kepada keluarga Umi Nur Faizah, kata beliau, pihaknya merancang menyediakan peluang pekerjaan yang sesuai dengan kemahiran yang dimiliki oleh ibu tunggal tersebut.

Selain itu, katanya, YADIM turut menumpukan usaha untuk membantu melengkapkan persiapan pembelajaran yang sempurna buat empat anak wanita itu bagi memastikan mereka mendapat kemudahan pendidikan sewajarnya.

“YADIM sedang dalam perbincangan dengan sebuah syarikat yang sedia menyalurkan bantuan kewangan kepada asnaf yang berkemahiran dalam perniagaan, mungkin kita boleh bantu Umi Nur Faizah dalam soal ini,” kata beliau.


Premis swasta wajib semak status MySejahtera pengunjung

PUTRAJAYA 22 Mei – Pihak swasta diwajibkan untuk membuat semakan status MySejahtera terhadap pekerja dan pengunjung sebelum dibenarkan memasuki premis bermula Selasa ini.

Menteri Kanan (Keselamatan) Datuk Seri Ismail Sabri Yaakob berkata, kerajaan meletakkan tanggungjawab itu kepada pihak swasta bagi memastikan penularan tidak merebak dalam kalangan komuniti yang memasuki premis termasuk pasar raya dan kedai perniagaan.

“Turut diperketatkan pemeriksaan premis kerajaan dan swasta secara agresif oleh pihak agensi penguat kuasa dan pemeriksaan secara bersepadu bagi meningkatkan keberkesanan dalam penguatkuasaan.

“Semua agensi penguat kuasa yang mempunyai kuasa kompaun perlu melaksanakan pemantauan dan pematuhan SOP di tempat awam atau tempat yang berkaitan dengan tugas mereka.

“Selain itu, pasukan keselamatan perlu mempertingkatkan pengoperasian operasi pada hari cuti umum atau cuti hujung minggu dan tidak bertumpu kepada hari bekerja sahaja,” katanya.


122 individu terima Anugerah Darjah Kebesaran Perak

KUALA KANGSAR, 14 Julai – Sultan Perak Sultan Nazrin Shah berkenan berangkat ke Istiadat Penganugerahan Darjah Kebesaran dan Pingat Negeri Perak sempena ulang tahun keputeraan baginda di Balairong Seri Istana Iskandariah hari ini.

Berangkat pada istiadat itu Raja Permaisuri Perak Tuanku Zara Salim, Raja Muda Perak Raja Jaafar Raja Muda Musa, Raja Puan Besar Perak Raja Nazhatul Shima Sultan Idris Shah, Raja Di Hilir Perak Raja Iskandar Dzulkarnain Sultan Idris Shah dan Raja Puan Muda Perak Tunku Soraya Sultan Abdul Halim.

Antara penerima hari ini adalah Timbalan Pengarah Kesihatan Negeri (Perubatan) Dr Norisah Mahat Nor dan bekas Pengarah Ukur dan Pemetaan Negeri Zahari Zamlope (Zamlope) yang dikurniakan Anugerah Darjah Paduka Cura Si Manja Kini (PCM).

Selain itu, Anugerah Darjah Paduka Mahkota Perak (PMP) pula dikurniakan kepada Pegawai Daerah Kerian Mohd Sabli Bakri, Pengarah Pertanian negeri Norsiyenti Othman dan Yang Dipertua (YDP) Majlis Perbandaran Kuala Kangsar Zulqarnain Mohamad.

Penganugerahan hari ini melibatkan PCM (6), PMP (14), Darjah Ahli Cura Si Manja Kini (12), Darjah Ahli Mahkota Perak (26), Pingat Pekerti Terpilih (28), Pingat Jasa Kebaktian (34) dan Pingat Lama Perkhidmatan (dua).


Kartunis Aie meninggal dunia

KUALA LUMPUR 28 Jun – Kartunis Shaari Sulong atau Aie yang terkenal dengan karya ‘Áku Hidup Dalam Blues’ meninggal dunia di kediamannya di Banting awal pagi tadi pada usia 49 tahun awal pagi ini.

Menurut rakan kartunisnya, Mazli Ibrahim atau Gayour, perkhabaran itu disampaikan oleh biras arwah, kartunis Manggis atau Rosli Ismail kepadanya kira-kira 4 pagi.

“Beliau memang mempunyai penyakit kencing manis dan buah pinggang serta menerima rawatan dialisis sejak lima tahun lepas, kali terakhir saya bertemu beliau ialah pada 2019, sejak COVID-19 saya hanya bertanya khabar beliau melalui WhatsApp dan panggilan telefon sahaja,” katanya ketika dihubungi Bernama di sini hari ini.

Dalam Ujang, Aie terkenal dengan siri ‘Abe’ dan ‘Aku Hidup Dalam Blues.’ Beliau kemudian meneruskan projek kartun secara solo dan menghasilkan karya ‘Áku dan Sesuatu’ serta ‘Blues Untuk Aku’.


Bekalan pasport mencukupi untuk hadapi peningkatan permohonan – Hamzah

PETALING JAYA, 1 April – Kementerian Dalam Negeri (KDN) memberi jaminan bekalan pasport antarabangsa di dalam simpanan Jabatan Imigresen Malaysia (JIM) adalah mencukupi bagi menghadapi peningkatan permohonan susulan pembukaan sempadan negara.

Menteri Dalam Negeri Datuk Seri Hamzah Zainudin berkata setakat hari ini JIM mempunyai bekalan pasport antarabangsa sebanyak 330,000 untuk digunakan bagi permohonan baharu atau pembaharuan dokumen berkenaan oleh orang ramai.

Beliau berkata sekiranya jumlah itu tidak mencukupi syarikat Datasonic Manufacturing Sdn Bhd yang dipertanggungjawab membuat pasport antarabangsa, mempunyai 600,000 unit dokumen berkenaaan dalam simpanan mereka.

“Jumlah ini mencukupi untuk tempoh enam bulan akan datang,” katanya dalam sidang akhbar selepas melawat ke kilang berkenaan di sini, hari ini.

Menurutnya bagi tujuan permohonan baharu dan pembaharuan pasport, orang ramai digalakkan memohon secara dalam talian bagi mengelak kesesakan di kaunter JIM, selain memastikan cukup masa memohon bekalan pasport baharu daripada pembekal sekiranya kehabisan stok di pejabat.

Sementara itu Hamzah berkata pasport antarabangsa Malaysia kini mempunyai ciri keselamatan baharu yang direka oleh rakyat tempatan bagi memastikan ia tidak boleh ditiru oleh mana-mana sindiket pemalsuan pasport antarabangsa.

Mengulas mengenai kehadiran pelancong asing berikutan pembukaan sempadan negara mulai hari ini, beliau berkata semua agensi penguat kuasa undang-undang di bawah kementeriannya telah bersiap sedia bagi memastikan ketenteraman awam terpelihara.


RM16 juta ‘hidupkan’ pusat rekreasi Bukit Gapis

KUALA LINGGI 9 Feb. – Kerajaan negeri akan memperuntukkan RM16 juta bagi membangunkan pusat pelancongan baharu di Bukit Gapis sebagai lokasi peranginan rekreasi keluarga.

Pengerusi Jawatankuasa Pelancongan, Kebudayaan dan Warisan negeri, Datuk Muhammad Jailani Khamis berkata, satu kertas kerja sedang dikemukakan pihaknya kepada Kementerian Pelancongan, Seni dan Budaya (MOTAC) dan Kementerian Perumahan dan Kerajaan Tempatan (KPKT) terhadap pembangunan terbabit.

Katanya, pembangunan pelancongan di kawasan itu akan diselenggara sepenuhnya oleh kerajaan negeri dan tidak akan diswastakan dalam pembangunan pelancongan berskala besar.

“Kawasan ini mempunyai keupayaan air yang tidak mencukupi dan ia tidak sesuai diswastakan dalam skala besar disebabkan sumbernya yang begitu terhad.

“Bagaimanapun kita akan serahkan penyelenggaraan ini kepada pihak berkuasa tempatan (PBT) kawasan itu bagi memajukan pusat rekreasi keluarga terbaharu di negeri ini dengan pelbagai tarikan termasuk aktiviti perkhemahan, perkelahan dan menyelusuri hutan.

“Bukit Gapis atau lebih dikenali sebagai ‘gunung’ tertinggi di negeri ini mempunyai tarikan lain juga kerana banyak ditumbuhi pokok enau dan ini juga boleh diketengahkan sebagai antara lokasi agropelancongan di Melaka dalam penghasilan buah kabung pada masa akan datang,”katanya.

Beliau berkata demikian kepada Melaka Hari Ini selepas melakukan lawatan di ladang nanas Fionanas di Nusa Dusun Kuala Linggi, di sini hari ini.

Hadir sama, Ahli Dewan Undangan Negeri (ADUN) Kuala Linggi, Datuk Wira Ar. Ismail Othman; Pengarah Bahagian Promosi Pelancongan (BPP) Melaka, Shaari Basiron.

Terdahulu, MHI melaporkan Bukit Gapis terletak di Nyalas didakwa sebagai puncak yang tertinggi di Melaka berbanding Bukit Batu Lebah dan berpotensi menjadi pusat pelancongan baharu di negeri ini.

Bukit Gapis dengan ketinggian mencecah hampir 512 meter mempunyai pelbagai tarikan termasuk menjadi titik sempadan antara Melaka dan Negeri Sembilan dan dipercayai mempunyai nilai sejarah yang dikatakan menjadi tempat perlindungan kaum wanita pada zaman penjajahan Jepun sekitar 1940-an.


Petugas barisan hadapan pelancongan suntik lepas golongan berisiko tinggi

KUALA LUMPUR 9 Jun – Pemberian vaksin COVID-19 untuk petugas barisan hadapan pelancongan menerusi Pelan Imunisasi COVID-19 Kebangsaan akan dimulakan selepas selesai fasa suntikan anggota barisan hadapan dan golongan berisiko tinggi.

Kementerian Pelancongan, Seni dan Budaya (MOTAC) dalam kenyataan, hari ini berkata pihaknya akan bekerjasama dengan Kementerian Sains, Teknologi dan Inovasi dan Kementerian Kesihatan untuk memberi vaksin kepada anggota sektor berkenaan yang bertugas dalam tempoh Perintah Kawalan Pergerakan (PKP) 3.0.

Menurut MOTAC, mereka yang terlibat untuk fasa pertama vaksinasi itu terdiri daripada petugas hotel sebagai Pusat Kuarantin yang berdaftar dengan kementerian serta petugas hotel bukan Pusat Kuarantin tetapi beroperasi sepanjang PKP 3.0 yang berdaftar dengan kementerian itu.

Selain itu, petugas industri penerbangan yang masih bertugas bagi Jun 2021 (Malaysia Airlines, AirAsia dan Malindo); dan petugas acara mesyuarat, insentif, persidangan dan pameran (MICE) di Pusat Pemberian Vaksin (PPV) juga termasuk dalam fasa itu.

Menurut kenyataan itu, fasa seterusnya akan melibatkan mereka yang berada dalam subsektor lain di bawah MOTAC berdasarkan kepada kelonggaran pengoperasian sektor ekonomi selepas PKP 3.0.

Menteri Pelancongan, Seni dan Budaya Datuk Nancy Shukri berkata, komitmen itu boleh menjadi pemangkin buat industri pelancongan negara untuk kembali bangkit, seterusnya membantu negara dalam mempercepatkan fasa pemulihan ekonomi.

Sementara itu, MOTAC menerusi agensinya, Biro Pameran dan Konvensyen Malaysia (MyCEB) berganding bahu dengan pemain industri dalam menawarkan pusat-pusat persidangan dan pameran sebagai PPV untuk meningkatkan kadar vaksinasi dalam negara.

Antaranya, ialah Malaysia International Trade and Exhibition Centre (MITEC), Pusat Konvensyen Antarabangsa Persada Johor, Pusat Konvensyen Setia Spice, Pusat Konvensyen Seberang Perai Arena, Pusat Konvensyen Borneo Kuching; Dewan Konvensyen Sultan Haji Ahmad Shah dan Dewan Konvensyen Majlis Daerah Bera.


KPT alu-alukan penubuhan universiti wanita

PUTRAJAYA, 22 Sept – Kementerian Pengajian Tinggi (KPT) merancang untuk menubuhkan sebuah universiti khas untuk wanita, yang secara tidak langsung akan meningkatkan lagi kedudukan Malaysia dalam hab pendidikan tinggi antarabangsa.

Menterinya Datuk Seri Noraini Ahmad berkata ketika ini bilangan mahasiswi di institut pendidikan tinggi awam ialah lebih 350,000 iaitu 61 peratus daripada jumlah kemasukan pelajar, manakala lebih 530,000 iaitu 53 peratus pelajar wanita memasuki institut pengajian tinggi swasta.

“Malaysia kini mempunyai 131,000 pelajar antarabangsa dan kami menyasarkan 250,000 orang kemasukan pelajar antarabangsa menjelang 2025. Peningkatan ini termasuk penambahan besar badan pelajar yang terdiri daripada wanita.

“KPT menyambut baik sebarang cadangan untuk kerjasama dalam bidang pendidikan tinggi yang akan memberi faedah bersama,” katanya semasa berucap dalam satu sesi membina jaringan hubungan di sini hari ini.

Noraini berkata hanya terdapat satu universiti tempatan yang tersenarai dalam kedudukan 100 teratas QS World University Rankings (WUR) 2023 dan empat daripada lima universiti penyelidikan tempatan tersenarai dalam kedudukan 200 teratas carta tersebut.

“Secara keseluruhannya, 24 universiti kita telah menunjukkan peningkatan ranking, menjadikan tahun ini antara yang paling berjaya dalam pendidikan tinggi berdasarkan ranking. Jika kita menubuhkan universiti untuk wanita, saya percaya kami boleh membantu universiti itu untuk turut berjaya dalam QS WUR,” katanya.

“Kami juga menyasarkan sistem pendidikan untuk memenuhi permintaan pasaran kerja dan masyarakat,” katanya dan menambah selari dengan objektif itu, institut pendidikan tinggi telah melancarkan pelbagai inisiatif termasuk mengadakan memorandum persefahaman (MoU) dan perjanjian (MoA).

Beliau berkata tahun ini, beliau berpeluang untuk menyaksikan pemeteraian 12 MoU dan satu MoA di India, Qatar, United Kingdom, Romania, Turkiye, dan Kanada.

“Kerjasama ini diadakan bagi memudahkan kolaborasi penyelidikan dan aktiviti inovasi, program mobiliti pelajar dan kakitangan, penganjuran seminar bersama dan banyak lagi,” katanya.

Noraini berkata usaha lain yang dijalankan kementerian itu ialah penubuhan program luar negeri oleh universiti tempatan seperti Universiti Sains Malaysia yang melaksanakan program itu di Turkiye dan Universiti Kebangsaan Malaysia (UKM) yang bakal memulakan programnya di Qatar bulan depan.

“UKM akan turut membuka kampus cawangannya di Doha pada 2025, menjadikan ia universiti awam pertama yang mempunyai kampus fizikal di luar negara.

“Selain itu, perbincangan sedang dijalankan mengenai penubuhan Kerusi Pengajian Melayu di Jawaharlal Nehru University di India dan di Pusat Pengajian Orang Timur dan Afrika di University of London,” katanya. – BERNAMA


Ras Adiba cadang Malaysia serah laporan awal berkaitan CRPD kepada PBB

KUALA LUMPUR, 5 Mei – Presiden OKU Sentral Senator Datuk Ras Adiba Radzi mencadangkan agar Malaysia memenuhi kewajipan antarabangsanya untuk menyerahkan laporan awal sebagai Negara Pihak dalam Konvensyen Hak Orang Kurang Upaya (CRPD) kepada Jawatankuasa Hak Orang Kurang Upaya, Pertubuhan Bangsa-Bangsa Bersatu (PBB).

Ras Adiba dalam kenyataan hari ini juga mencadangkan kepada kerajaan Malaysia agar mengambil usaha dan inisiatif untuk menandatangani Perjanjian Marrakesh bagi memudahkan akses kepada karya terbitan serta cetakan untuk OKU buta.

Dua cadangan berkenaan adalah antara empat cadangan dikemukakan Ras Adiba semasa kunjungan hormatnya kepada Duta Besar dan Wakil Tetap Malaysia ke Pertubuhan Bangsa-Bangsa Bersatu di New York Datuk Syed Mohamad Hasrin Aidid.

Ras Adiba juga mencadangkan agar kerajaan Malaysia menarik balik tempahan kepada CRPD, Artikel 15 mengenai “Kebebasan daripada penyeksaan atau layanan atau hukuman yang kejam, tidak berperikemanusiaan atau merendahkan martabat” dan Artikel 18 mengenai “Kebebasan pergerakan dan kewarganegaraan” yang pernah ditandatanganinya.

Cadangan lain Ras Adiba yang juga Pengerusi Pertubuhan Berita Nasional Malaysia (Bernama) dalam kunjungannya itu adalah supaya kerajaan Malaysia menandatangani dan mengesahkan Protokol kepada CRPD.

Sementara itu, Ras Adiba menyeru agar Kementerian Pembangunan Wanita, Keluarga dan Masyarakat (KPWKM) menyegerakan proses bagi penyerahan laporan berkaitan CRPD secepat mungkin kerana sudah lebih 10 tahun Malaysia tidak menghantar laporan kepada PBB.

“Perkara ini harus disegerakan sejajar dengan Malaysia telah diberi kepercayaan melalui pelantikannya sebagai ahli Majlis Hak Asasi Manusia (MHAM) bagi penggal 2022-2024.

“Tiga prinsip utama pendekatan hak asasi manusia, iaitu maruah, kesamaan dan inklusif penting dilaksanakan kerana mampu mengurangkan persepsi negatif dan diskriminasi masyarakat terhadap golongan OKU,” katanya.

Menurut Ras Adiba, beliau juga berbincang dengan Syed Mohamad Hasrin mengenai akses pendidikan terutamanya biasiswa PBB kepada OKU bagi memastikan golongan tersebut tidak tercicir dalam mendapatkan peluang untuk melanjutkan pelajaran ke peringkat lebih tinggi.

“Perwakilan Malaysia di Pertubuhan Bangsa-Bangsa Bersatu di New York turut memberi jaminan dan sokongan agar isu-isu berkaitan Orang Kurang Upaya akan sentiasa diberikan perhatian serius dan tumpuan,” katanya.- BERNAMA


Pantai Air Papan ditutup sementara

Majlis Daerah Mersing menerusi hantaran di laman Facebook rasminya MY Mersing menyatakan langkah itu berikutan pelaksanaan kerja-kerja pembersihan di sekitar pantai berkenaan.

“Tiba masanya pantai kita direhatkan seketika bagi memulihkannya. Sampah hanyut dan ada juga sampah yang ditinggalkan pengunjung menghiasi pantai ketika ini. Menyedihkan bukan?

“Penutupan sementara Pantai Air Papan bagi melaksanakan aktiviti pembersihan sekitar pantai. Namun jangan bimbang, ia hanya sementara dan tidak lama, kami tahu anda pasti rindu untuk menikmati keindahannya. Diharapkan apabila ia dibuka kelak, keindahan dapat terus terpelihara dan kita semua boleh menjadi masyarakat bertanggungjawab,” menurut hantaran itu.

Ia bukan sahaja untuk bermandi-manda, malah orang ramai berpeluang membeli pelbagai buah tangan untuk dibawa pulang, sekali gus memberi manfaat kepada peniaga di sekitar pantai berkenaan. – BERNAMA


Tidak pernah arah sesiapa guna dana Yayasan Akalbudi untuk tujuan peribadi – Ahmad Zahid

KUALA LUMPUR, 13 April – Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi di sini hari ini bahawa beliau tidak pernah mengarahkan sesiapa untuk menggunakan dana Yayasan Akalbudi bagi tujuan peribadinya.

“Pada peringkat awal penubuhan (yayasan), sebahagian besar daripada dana Yayasan Akalbudi adalah daripada sumbangan saya sendiri, hasil dari gaji dan simpanan saya antaranya keuntungan pembelian dan penjualan saham sejak bergiat aktif di dalam dunia korporat.

“Hal ini adalah untuk memastikan bahawa Yayasan Akalbudi boleh melaksanakan program amal jariah saya dan boleh menyampaikan bantuan dan sumbangan kepada individu atau pihak yang memerlukan dan juga dalam pembinaan-pembinaan masjid, maahad dan sebagainya,” katanya yang merupakan seorang daripada pemegang amanah Yayasan Akalbudi sejak 1997 sehingga kini.

Ahmad Zahid berkata demikian ketika membacakan pernyataan saksinya pada hari pertama prosiding membela diri bagi 47 pertuduhan membabitkan pecah amanah, rasuah dan pengubahan wang haram.

Ahmad Zahid berkata selepas kerja-kerja amal jariah Yayasan Akalbudi semakin diketahui oleh orang luar sejak 2013, yayasan itu mula mendapat sumbangan daripada rakan-rakannya seperti Jen Tan Sri Mohamed Hashim Ali (saksi pendakwaan ke-29), Tan Sri Syed Mokhtar Al-Bukhary, Tan Sri Halim Saad dan Tan Sri Ahmad Johan.

“Bagi tujuan ini, saya menegaskan bahawa Yayasan Akalbudi tidak pernah sama sekali meminta tetapi hanya mempromosikan kepada mana-mana individu mahupun syarikat bahawa mereka boleh menyumbang dana kepada Yayasan Akalbudi.

“Yayasan Akalbudi tidak pernah sama sekali menyekat dan menghalang mana-mana pihak daripada menyumbang kepada Yayasan Akalbudi,” kata Ahmad Zahid ketika pemeriksaan utama oleh peguamnya, Datuk Ahmad Zaidi Zainal.

Menceritakan mengenai penubuhan Yayasan Akalbudi, Ahmad Zahid berkata penubuhan yayasan itu adalah daripada cetusan ideanya sendiri ketika berkhidmat dalam dunia korporat dan menjadi pengerusi Bank Simpanan Nasional (1994-1998) serta Ketua Pegawai Eksekutif di Kretam Holding Berhad (1994-1998), Tekala Corporation Berhad (1995-1998), Ramatex Berhad (1995-1999) dan Seng Hup Berhad (1996-1998).

“Saya juga menyatakan bahawa Yayasan Akalbudi ini adalah suatu amanat daripada ayahanda dan ibunda saya yang saya pegang sehingga ke hari ini,” katanya.

Ahli Parlimen Bagan Datuk itu berkata objektif penubuhan yayasan itu adalah untuk melaksanakan sedekah, wakaf, infaq dan aktiviti amal jariah bagi tujuan agama serta kebajikan untuk semua golongan yang memerlukan dan tidak hanya tertumpu kepada penduduk kawasan parlimen itu sahaja.

“Pada ketika itu, saya memperoleh pendapatan lebih kurang RM120,000 sebulan dan saya hanya menggunakan lebih kurang RM30,000 hingga RM40,000 bagi kegunaan diri dan keluarga saya dan bakinya saya gunakan untuk sedekah, wakaf, infaq dan aktiviti amal jariah bagi tujuan-tujuan agama serta kebajikan.

“Atas dasar untuk melakukan kerja amal jariah dan tujuan-tujuan agama inilah saya telah menubuhkan satu yayasan yang dinamakan sebagai Yayasan Budi pada tahun 1997.

“Nama Yayasan Budi kemudiannya ditukar kepada Yayasan Akalbudi kerana nama Budi itu lebih kepada sumbangan amal jariah dan nama Akalbudi melibatkan pengertian yang lebih luas iaitu melibatkan kegiatan ilmiah, penyelidikan dan bidang-bidang akademik bagi tujuan intelektual,” katanya.

Ahmad Zahid mengesahkan bahawa sejak penubuhan Yayasan Akalbudi, kesemua pemegang amanah yayasan itu tidak pernah membantah berkenaan dana-dana yang disalurkan kepada tujuan pembinaan Masjid atau Maahad, rumah anak yatim, surau dan sebagainya.

Selain itu, Ahmad Zahid berkata pendapatannya semasa dalam kerajaan lebih kurang RM50,000 sebulan dan simpanannya ketika ini sebanyak RM2 juta lebih di dalam akaun simpanan di Bank Islam Cawangan KL Sentral.

“Sebagai ahli politik dan menteri kabinet, saya tidak dibenarkan terlibat dalam dunia korporat perniagaan dan saya tidak terlibat sebagai mana-mana pengarah dalam syarikat korporat semasa memegang jawatan dalam kerajaan tetapi masih boleh memegang saham-saham yang tersenarai atau tidak tersenarai.

“Namun, saham-saham itu dipegang oleh nominee companies yang saya lantik untuk memegang bagi pihak diri saya sendiri,” katanya yang memegang jawatan timbalan perdana menteri pada 29 Julai 2015 hingga 9 Mei 2018.

Ahmad Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Pada 24 Jan lepas, mahkamah memerintahkan Ahmad Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.


Bekalan air Melaka mampu bertahan hingga September

AYER LIMAU 11 Mei – Bekalan air Negeri Melaka untuk kegunaan pengguna industri dan domestik dijangka mampu bertahan hingga penghujung September berdasarkan kepada paras takungan semasa tiga empangan serta sumber alternatif lain termasuk kolam-kolam takungan selain sungai.

Exco Kerja Raya, Infrastruktur, Kemudahan Awam dan Pengangkutan Negeri, Datuk Hameed Mytheen Kunju Basheer berkata, setakat semalam takungan di Empangan Asahan dan Empangan Jus berada pada paras 100 peratus manakala Empangan Durian Tunggal pula 98 peratus.

Hameed berkata, alternatif lain mendapatkan sumber air di Negeri Melaka adalah di Tasik Ayer Keroh dan Tasik Chin Chin di Asahan selain Sungai Batang Melaka dan Sungai Kesang.

Mengulas lanjut, Hameed berkata selain itu Negeri Melaka juga mempunyai beberapa loji seperti di Bertam, Gadek, Merlimau, Chin Chin, Sungai Siput dan Bukit Sedukoh yang memproses air secara terus dari sungai-sungai.

“Takungan di loji ini juga berada pada paras normal. Meskipun cuaca panas disebabkan El Nino dijangka menyebabkan kemarau, insya-Allah berdasarkan paras air semasa pengguna tidak akan terjejas, boleh guna seperti biasa.

“Namun sebagai langkah berjaga-jaga catuan atau bekalan berkala akan dilaksanakan jika paras air di empangan utama ini turun ke 70 peratus. Sebelum ini catuan dilaksanakan selepas air turun ke paras 40 peratus tetapi kali ini kita tidak mahu mengambil risiko.

“Jika catuan dilaksanakan selepas air turun ke paras 70 peratus bekalan untuk kegunaan di Negeri Melaka masih mampu bertahan hingga penghujung November meskipun tanpa sebarang hujan bermula hari ini (10 Mei),” katanya ketika ditemui di Masjid Tanah, di sini, semalam.

Menurutnya, aduan mengenai gangguan bekalan semasa yang dilaporkan bukan disebabkan Negeri Melaka kekurangan sumber sebaliknya lebih kepada permasalahan seperti paip pecah atau kerja penyelenggaraan yang dijalankan oleh Syarikat Air Melaka Berhad (SAMB).

Bagaimanapun beliau tetap menasihatkan orang ramai khususnya pengguna domestik di Negeri Melaka agar menggunakan air secara bijak sebagai langkah membantu kerajaan berdapan musim kemarau.

“Meskipun cuaca panas dijangka setakat September, namun boleh jadi fenomena itu berlarutan hingga penghujung tahun, jadi lebih baik kita mengambil langkah awal dengan menjimatkan air,” katanya.


Penyelia Felda dipenjara 14 hari, denda RM25,000 kerana terima suapan

SEREMBAN, 1 Jun – Seorang Penyelia Rancangan Tanah FELDA dipenjara 14 hari dan denda RM25,000 oleh Mahkamah Sesyen di sini hari ini kerana menyalahgunakan jawatan untuk mendapatkan tender projek bagi membekal dan menanam bunga hiasan bernilai RM4,990, empat tahun lepas.

Hakim Rushan Lutfi Mohamed menjatuhkan hukuman itu terhadap Mohd Syafeq Mokhtar, 34, selepas dia mengaku bersalah atas pertuduhan itu dan memerintahkannya menjalani hukuman penjara lima bulan sekiranya gagal membayar denda.

Mengikut kertas pertuduhan, Mohd Syafeq yang merupakan Setiausaha Jawatankuasa Tender Rancangan di Pejabat FELDA Palong 5 didakwa menggunakan kedudukannya untuk mendapatkan suapan dengan memilih syarikat miliknya, Syarikat SNF Baraqah Enterprise bagi menyediakan tenaga buruh, peralatan dan pengangkutan.

Ia bertujuan menjalankan kerja-kerja membekal dan menanam bunga hiasan di jalan kawasan Kampung FELDA Palong 5 dan kesalahan itu didakwa dilakukan di Pejabat FELDA Palong 5 pada November 2018.

Pertuduhan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.


Perdana Menteri ajak umat Islam baca, hayati al-Quran

KUALA LUMPUR, 18 April – Perdana Menteri Datuk Seri Ismail Sabri Yaakob mengajak umat Islam membaca dan menghayati al-Quran agar tergolong dalam kalangan insan yang bertakwa.

Beliau menerusi catatan di Facebook hari ini berkata Ramadan antara masa terbaik untuk umat Islam menghayati kandungan kitab suci itu dalam menjalani kehidupan sebagai hamba Allah SWT.

Nuzul al-Quran merujuk kepada peristiwa turunnya ayat al-Quran pertama kepada Nabi Muhammad SAW pada malam Jumaat, 17 Ramadan di Gua Hira, Makkah iaitu tahun ke-41 daripada keputeraan baginda.


Sukan tradisional bantu kanak-kanak lupakan gajet

DURIAN TUNGGAL 12 September – Tiada gajet di tangan dan hanya riang tawa kanak-kanak memecah kebuntuan di Taman Belimbing Setia Siri I, di sini pada acara sukan tradisional yang dianjurkan Kelab Anak-Anak Hebat (NAZIM), 10 September lalu.

Dalam acara itu, seramai 60 kanak-kanak berusia 7 hingga 12 tahun menyertai pelbagai permainan tradisional yang semakin dilupakan seperti tarik upih, baling tin, lompat getah, susun batu-bata dan kasut tempurung.

Menurut Pengarah Sukan Tradisonal Arena NAZIM Nazirah Aris, penganjuran sukan tradisional melibatkan komuniti itu diadakan bertujuan untuk melahirkan anak-anak yang sihat tubuh badan dan mempunyai semangat kesukanan yang tinggi.

“Arus pemodenan dan perkembangan teknologi tidak sepatutnya membantutkan perkembangan fizikal kanak-kanak disebabkan oleh pendedahan kepada gajet dan permainan skrin yang melampau.

“Jadi, menerusi acara seperti ini, kita dapat melihat permainan yang diadakan secara berkumpulan itu membuatkan anak-anak lebih teruja dan gembira kerana dapat mencuba permainan yang jarang-jarang dilihat pada zaman sekarang,” katanya.

Program tersebut telah dirasmikan Ahli Dewan Undangan Negeri (Adun) Durian Tunggal Zahari Abd Kalil dan turut dihadiri wakil Ikatan Muslimin Malaysia (ISMA) Alor Gajah Mohd Hazwan Yusoff dan Pengerusi Penduduk Taman Belimbing Setia Datuk Razali Basri.

Mengulas lanjut, Nazirah berkata, pihak NAZIM akan terus komited memperkasakan sukan tradisional dalam kalangan masyarakat supaya ia kekal relevan dan tidak lenyap ditelan arus kemodenan.


Bajet 2022: Peruntukan lebih RM31 bilion untuk subsidi, bantuan dan insentif

KUALA LUMPUR, 29 Okt – Lebih RM31 bilion diperuntukkan khusus untuk subsidi, bantuan dan insentif menerusi Bajet 2022 bagi meminimum kesan peningkatan kos sara hidup rakyat melibatkan kawalan harang barang dan perkhidmatan.

Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2022 di Parlimen hari ini berkata tempoh pengurangan kadar caruman minimum Kumpulan Wang Simpanan Pekerja (KWSP) akan dilanjutkan daripada 11 peratus kepada sembilan peratus sehingga Jun 2022.

Tengku Zafrul turut mengumumkan pelanjutan 100 peratus pengecualian cukai jualan bagi kenderaan penumpang (kenderaan pemasangan tempatan) CKD dan 50 peratus ke atas (kenderaan import sepenuhnya) CBU termasuk MPV dan SUV selama enam bulan sehingga 30 Jun 2022.

“Setiap daripada Keluarga Malaysia berhak memilik rumah kediaman sebagai keperluan kehidupan… peruntukan ini antaranya bagi meneruskan program-program rumah mesra rakyat dan bantuan menyelenggara perumahan rakyat,” katanya.

Beliau juga berkata kerajaan menyediakan jaminan sehingga RM2 bilion kepada bank melalui Skim Jaminan Kredit Perumahan pada tahun depan untuk memberi akses pembiayaan kepada pekerja gig, pengusaha kecil dan petani yang tidak mempunyai pendapatan tetap bagi pembelian rumah.

Jelas beliau kerajaan tidak akan mengenakan Cukai Keuntungan Harta Tanah bagi pelupusan oleh individu warganegara, pemastautin tetap dan selain syarikat mulai tahun keenam dan ke atas.

Beliau memaklumkan inisiatif-inisiatif ini adalah di bawah Strategi Ketiga Bajet 2022, Membina Kehidupan Yang Kondusif yang tertumpu kepada meringankan kos sara hidup, menggalakkan pemilikan rumah kediaman, kemudahan pengangkutan, pembangunan infrastruktur luar bandar serta pertahanan dan keselamatan awam. – BERNAMA


Fasa1 PPN: Boleh kunjungi taman rekreasi awam – PM

PUTRAJAYA 15 Ogos – Kerajaan bersetuju membenarkan taman-taman rekreasi awam bagi negeri-negeri di dalam Fasa 1 Pelan Pemulihan Negara (PPN) dibuka bagi tujuan
aktiviti riadah berkuatkuasa 16 Ogos ini.

Perdana Menteri Tan Sri Muhyiddin Yassin berkata, ia bagi memastikan kesejahteraan rakyat dipelihara terutamanya dalam usaha mengurangkan tekanan terhadap kesihatan mental.

“Hanya aktiviti yang boleh dilakukan secara individu seperti joging, berbasikal dan bersenam dibenarkan selari dengan prosedur operasi standard (SOP) sukan dan riadah dalam Fasa 1 PPN.

“Orang ramai juga hanya dibolehkan mengunjungi taman-taman rekreasi awam di kawasan kejiranan sahaja. Janganlah rentas negeri atau daerah untuk pergi ke taman rekreasi lain.

“Kebenaran ini amat penting untuk rakyat mendapat lebih masa berada di kawasan yang terbuka dan mempunyai sistem pengudaraan yang lebih baik berbanding hanya terkurung di rumah,” katanya.

Muhyiddin berharap kemudahan itu tidak disalahgunakan dan pihak berkuasa tempatan (PBT) dan agensi berkaitan yang bertanggungjawab perlu memantau pematuhan SOP di taman-taman rekreasi awam itu.

“Mestilah bertanggungjawab sepenuhnya ke atas pelaksanaan kemudahan diberikan bagi memastikan ia dilaksanakan mengikut peraturan serta garis panduan yang telah ditetapkan dan mengelakkan mudarat,” katanya.


Calon SPM positif COVID-19 akan duduki sidang kedua April nanti – Radzi

JOHOR BAHRU, 2 Mac – Calon peperiksaan Sijil Pelajaran Malaysia (SPM) 2021 yang disahkan positif COVID-19 atau sedang berada dalam tempoh kuarantin akan dibenarkan untuk menduduki peperiksaan berkenaan pada sidang kedua, April nanti.

“Pengetua akan sahkan sama ada benar pelajar itu positif dengan menunjukkan bukti di aplikasi MySejahtera, selain ada tiga borang deklarasi dan surat bertulis.

“Jadi calon dan keluarga mereka tidak perlu berasa risau, kalau mereka ada bukti tersebut, mereka boleh menduduki SPM sidang kedua iaitu pada April nanti,” katanya kepada pemberita selepas mengadakan lawatan di Sekolah Menengah Kebangsaan (SMK) Kota Masai 2, di sini hari ini, sempena hari pertama berlangsungnya ujian bertulis Sijil Pelajaran Malaysia (SPM).

Bagi peperiksaan SPM 2021 ini, seramai 407,097 pelajar menduduki peperiksaan berkenaan di 3,000 pusat peperiksaan seluruh negara manakala seramai 50,317 daripada mereka merupakan calon dari negeri ini.

Radzi berkata bagi calon yang baru diketahui positif COVID-19 ketika sedang menduduki peperiksaan pula, mereka akan diletakkan di sebuah bilik khas yang disediakan di sekolah terbabit.

Sementara itu, berhubung lawatan beliau ke sekolah berkenaan, beliau berkata SPM 2021 ini berlangsung dalam skala lebih besar apabila ia dilaksana dengan menggunakan hampir kesemua kelas di sekolah.

“Seperti mana kita lihat, proses ini amat besar dan menyeluruh, hampir semua kelas digunakan dan kita akan terus meninjau keadaan dari semasa ke semasa untuk memastikan perjalanan SPM ini berlangsung dengan teratur dan selamat,” katanya.- BERNAMA


SPR pamer rang daftar pemilih tambahan suku tahun kedua 2021 mulai esok

KUALA LUMPUR 2 Ogos – Suruhanjaya Pilihan Raya (SPR) melaksanakan urusan pameran Rang Daftar Pemilih Tambahan (RDPT) bagi Suku Tahun Kedua 2021 (ST2/2021) selama 14 hari mulai esok hingga 16 Ogos ini, di 822 tempat terpilih seluruh negara.

Setiausaha SPR Datuk Ikmalrudin Ishak berkata, RDPT ST2/2021 mengandungi 44,321 permohonan pendaftaran pemilih baharu daripada warganegara yang layak dan 21,567 permohonan pertukaran bahagian pilihan raya daripada pemilih berdaftar yang telah memohon bagi tempoh 1 April hingga 30 Jun.

“Semakan RDPT ST2/2021 boleh dibuat melalui beberapa kaedah semakan iaitu hadir ke 822 tempat pameran RDPT ST2/2021 di seluruh negara dan mengimbas Kod QR bagi Bahagian Pilihan Raya Parlimen serta melayari portal rasmi pejabat Pilihan Raya Negeri.

“Hadir ke pejabat Pilihan Raya Negeri yang berkenaan dan menyemak buku RDPT ST2/2021 yang disediakan. Pemohon diminta menghubungi pejabat Pilihan Raya Negeri untuk janji temu atau maklumat waktu operasi pejabat,” katanya dalam kenyataan hari ini.

Ikmalrudin berkata, semua pemohon dinasihatkan menyemak nama masing-masing dalam RDPT ST2/2021 dan sekiranya pemohon mendapati namanya tidak disenaraikan, mereka boleh membuat tuntutan melalui Borang B.

Beliau berkata bagi pemilih berdaftar yang hendak membuat bantahan ke atas kemasukan nama mana-mana orang di dalam RDPT ST2/2021 dalam satu-satu bahagian pilihan raya, perlu mengisi Borang C.

Borang B dan Borang C boleh dimuat turun daripada portal pejabat Pilihan Raya Negeri dan hendaklah dikemukakan kepada Pendaftar Pemilih (Pengarah Pilihan Raya Negeri) bagi kawasan pendaftaran berkenaan pada waktu pejabat sepanjang tempoh pameran itu diadakan.

“Semasa tempoh Pameran RDPT ST2/2021, SPR juga mempamerkan nama-nama pemilih yang akan dikeluarkan daripada daftar pemilih kerana telah meninggal dunia, hilang taraf kewarganegaraan atau apa-apa sebab berdasarkan kepada Peraturan 10 dan 25(2) Peraturan-Peraturan Pilihan Raya (Pendaftaran Pemilih) 2002,” katanya.


Dialog bersama rakyat dua bulan sekali – Shahril Hamdan

ALOR GAJAH 12 November – Calon Barisan Nasional (BN) Parlimen Alor Gajah bersedia berdepan rakyat Alor Gajah menerusi sesi ‘townhall’ atau dialog bagi membincangkan masalah yang dihadapi di kawasan itu sekiranya diberi mandat pada Pilihan Raya Umum ke-15 (PRU15) akan datang.

Shahril Sufian Hamdan berkata, pihaknya akan menganjurkan sesi itu sekurang-kurangnya dua atau tiga bulan sekali untuk membentangkan segala perkara yang telah dilaksanakannya kepada rakyat di Parlimen itu.

“Saya akan melaksanakan satu sesi townhall setiap dua atau tiga bulan sekali, sekiranya saya dipilih sebagai Ahli Parlimen di kawasan ini saya akan bentangkan segala pencapaian saya kepada rakyat.

“Semua rakyat Alor Gajah boleh datang, saya akan berdepan dengan mereka dan berdialog dengan mereka untuk selesaikan mana-mana masalah yang tidak selesai,” katanya.

Beliau berkata demikian pada sidang media selepas program Suara Hati Orang Muda Alor Gajah diadakan di Rembia, di sini, malam tadi.

Hadir sama Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Exco Pelancongan, Warisan dan Kebudayaan negeri Datuk Muhammad Jailani Khamis; Exco Pembangunan Belia, Sukan dan Badan Bukan Kerajaan negeri VP Shanmugam; Ketua Pemuda UMNO Negeri Melaka merangkap Ahli Dewan Undangan Negeri (Adun) Asahan Fairul Nizam Roslan; Adun Rim Datuk Khaidhirah Abu Zahar; Adun Duyong Mohd Noor Helmy Abdul Halem dan lain-lain kenamaan.


Bekas teman wanita pemain bola sepak Sabah ditahan

Ketua Polis Daerah Kota Kinabalu ACP Mohd Zaidi Abdullah menerusi kenyataan berkata pihaknya menerima laporan daripada pemain bola sepak terbabit mengenai perkara itu Sabtu lepas dan kes disiasat di bawah Seksyen 427 Kanun Keseksaan.

“Pihak polis menasihati orang awam agar tidak membuat sebarang spekulasi, perkongsian dan menyebarkan sesuatu berita dari sumber tidak sahih berhubung kes ini yang telah dimuat naik dan tular di platform media sosial,” katanya.


Lebih 60,000 B40 terima subsidi kerusi keselamatan kanak-kanak

Institut Penyelidikan Keselamatan Jalan Raya Malaysia (MIROS) dalam kenyataan hari ini memaklumkan program rebat pembelian kerusi keselamatan kanak-kanak (CRS) di bawah Belanjawan 2022 yang berakhir hari ini telah menerima sebanyak 527,254 permohonan.

“Inisiatif ini merupakan antara usaha kerajaan meringankan beban golongan B40 untuk membeli dan memiliki CRS yang berkualiti pada harga yang berpatutan,” menurut kenyataan itu.

Menurut MIROS, antara usaha mempromosikan Program Subsidi MyCRS adalah melalui penganjuran Program Jelajah Subsidi MyCRS yang bertujuan membantu orang awam berkelayakan untuk mendaftar dan mendapatkan kelulusan permohonan subsidi dengan segera.

Sementara itu, Ketua Pengarah MIROS Datuk Dr Khairil Anwar Abu Kassim dalam kenyataan sama berkata pihaknya amat berbesar hati kerana kerajaan terutamanya Perdana Menteri Datuk Seri Ismail Sabri Yaakob dan Menteri Pengangkutan Datuk Seri Dr Wee Ka Siong memberi keutamaan terhadap program subsidi CRS itu kepada golongan B40.

“Program ini merupakan satu tanggungjawab kerajaan kepada Keluarga Malaysia untuk memperjuangkan dan meningkatkan tahap keselamatan penumpang kanak-kanak di dalam kenderaan, selain untuk menyokong kelangsungan perniagaan dan pemulihan ekonomi di Malaysia,” katanya.

Beliau berkata pelaksanaan program subsidi MyCRS telah mendapat kerjasama dan sokongan padu daripada Kementerian Pengangkutan dan pengedar serta wakil sah penjual CRS seperti Koopers Distribution Sdn Bhd, Quinton Baby, Crolla Baby, Little One Group dan SNS Products Sdn Bhd.

Menurut Khairil Anwar, MIROS sentiasa komited dan menyokong usaha serta kerjasama strategik daripada semua pihak termasuk agensi kerajaan dan swasta bagi meningkatkan kesedaran orang awam khususnya ibu bapa dalam menitikberatkan penggunaan tali pinggang keledar dan CRS ketika berada di dalam kenderaan.

Khairil Anwar berharap Program Subsidi MyCRS itu menjadi satu pemangkin dan permulaan baharu ke arah membudayakan amalan keselamatan jalan raya di dalam kehidupan seharian.

Terdahulu, Khairil Anwar menyempurnakan Majlis Penutup Sempena Hari Terakhir program MyCRS di sini dan pelbagai aktiviti diadakan termasuk pemeriksaan CRS bagi memberi panduan dan nasihat kepada ibu bapa dalam memastikan ia sesuai mengikut umur dan had ketinggian yang ditetapkan. – BERNAMA


Rangka mekanisme terbaik tangai isu harga dan bekalan makanan – Pakar

KUALA LUMPUR, 31 Mei – Isu kenaikan harga barangan keperluan dan makanan yang dilaporkan mencecah 60 peratus, menjadi polemik terbaharu masyarakat lantaran impaknya bukan sahaja menambah tekanan hidup golongan B40 tetapi juga kumpulan berpendapatan sederhana tinggi M40, khususnya yang tinggal di bandar besar.

Malah, pemerhati menjangkakan kuasa beli pengguna terus menurun pada bulan-bulan mendatang berdasarkan data Harga Indeks Pengguna (IHP) atau kadar inflasi umum bulan lepas yang dikeluarkan oleh Jabatan Perangkaan Malaysia.

Menurut jabatan itu, IHP bagi April 2022 meningkat 2.3 peratus kepada 125.9 peratus berbanding 123.1 peratus pada bulan sama tahun sebelumnya.

Ketua Perangkawan Datuk Seri Dr Mohd Uzir Mahidin dipetik berkata inflasi makanan bagi bulan itu melambung 4.1 peratus dengan 89.1 peratus item makanan bagi kumpulan makanan dan minuman telah merekodkan kenaikan.

Mengulas mengenainya, Dr Ahmed Razman Abdul Latiff, penganalisis ekonomi daripada Putra Business School, berkata kenaikan harga barangan mula dirasa apabila sektor ekonomi dan sempadan negeri dibuka untuk tujuan perdagangan sehingga mewujudkan ketidakseimbangan penawaran dan permintaan.

“Harga mula naik ketika itu disebabkan gangguan rantaian bekalan makanan selain ramai rakyat dan pemilik perniagaan menerima banyak bantuan tunai daripada pakej rangsangan fiskal kerajaan, sekali gus membolehkan mereka mempunyai lebihan wang untuk dibelanjakan.

“Apabila kesemua mahu berbelanja maka wujud situasi permintaan melebihi penawaran, sekali gus menyebabkan peningkatan harga barang. Keadaan diburukkan lagi oleh krisis Rusia-Ukraine dan faktor cuaca global yang mengakibatkan hasil tani merosot, mendorong sesetengah negara pengeksport mengehadkan eksport makanan bagi memastikan bekalan domestik mereka mencukupi,” jelasnya kepada Bernama.

Pada masa sama beliau menyarankan kerajaan menimbang semula pemberian subsidi bersasar kerana menurutnya kaedah itu tidak menjamin harga barangan kekal rendah.

Ini kerana kata beliau golongan berkemampuan masih perlu membayar pada harga pasaran, sekali gus mengakibatkan harga barangan secara keseluruhan akan terus meningkat.

“Kerajaan tidak mampu menampung pengagihan subsidi kepada semua disebabkan jumlah subsidi tahun ini yang dijangka meningkat kepada RM28 bilion, iaitu melebihi jumlah kutipan Cukai Jualan dan Perkhidmatan (SST) tahunan.

“Jadi, kerajaan perlu memikirkan satu mekanisme terbaik untuk jangka masa sederhana dan panjang, selain daripada inisiatif penghapusan AP (permit import), henti eksport ayam dan kurangkan kebergantungan import makanan untuk memastikan harga barangan kekal rendah,” katanya.

Tidak menafikan langkah kerajaan memansuhkan AP dan membatalkan eksport ayam dapat menangani krisis harga dan bekalan makanan, Ahmed Razman bagaimanapun berpendapat inisiatif itu tidak boleh dilaksanakan untuk tempoh yang  lama.

“Ini semua adalah langkah jangka pendek dan tidak akan mampan dalam tempoh masa lama. Oleh itu, kerajaan harus segera melaksanakan langkah jangka masa sederhana dan panjang, misalnya melaksanakan segala pelan tindakan yang telah digariskan dalam Dasar Agromakanan Negara 2.0 sesegera mungkin.

“Pada masa sama, pastikan rantaian bekalan makanan dipantau sepenuhnya untuk mengelakkan sesetengah pihak mengambil kesempatan selain segala permasalahan yang diutarakan mereka  dalam industri makanan harus diambil perhatian,’’ katanya.

Pada 18 Mei lalu, Perdana Menteri Datuk Seri Ismail Sabri Yaakob berkata  kerajaan bersetuju untuk tidak mengenakan AP bagi mengimport sebarang bahan makanan yang berkuat kuasa serta-merta, dalam usaha memastikan bekalan makanan negara mencukupi.

Sementara itu, Dekan Fakulti Ekologi Manusia, Universiti Putra Malaysia Prof Dr Mohamad Fazli Sabri berkata kenaikan harga barang, walaupun dalam kadar kecil, pasti akan memberi kesan besar terhadap perbelanjaan isi rumah  kerana pendapatan mereka tidak berubah.

“Walaupun harga barang hanya naik sedikit, kesan terhadap perbelanjaan sesebuah isi rumah adalah besar kerana gaji mereka masih pada tahap sama. Ini bermakna nilai pendapatan mereka merosot,” katanya.

Beliau memberi contoh wang sebanyak RM50 yang sebelum ini boleh dibelanjakan untuk membeli purata tiga hingga empat ekor ayam, namun kini jumlah wang yang sama  hanya cukup untuk dua ekor.

“Jangan pula ada yang bagi kenyataan tidak perlu makan ayam (selepas ini) sebab mahal, kerana ayam merupakan makanan biasa bagi rakyat Malaysia,” tegasnya.

Menyifatkan kenaikan harga barangan sebagai “never ending story” (kisah yang tidak bernoktah), beliau bersetuju tentang perlunya kerajaan merangka satu mekanisme tuntas bagi membantu rakyat meneruskan kelangsungan hidup mereka yang semakin teruk ditekan oleh kenaikan kos sara hidup.

“Sebelum ini, ramai rakyat terkesan oleh pandemik COVID-19 apabila sektor ekonomi tidak dapat beroperasi sepenuhnya selama lebih dua tahun, dan apabila sektor ekonomi dibuka semula tahun ini, pelbagai isu muncul termasuk kenaikan harga barangan.

“Kita tidak mahu isu seperti ini terus berpanjangan akibat kenaikan harga barangan kerana keadaan ini berisiko mengakibatkan lebih ramai daripada kumpulan M40 menjadi B40 seperti yang berlaku ketika pandemik sebelum ini,” katanya.

Sebelum ini, tinjauan ekonomi Kementerian Kewangan mendapati pandemik COVID-19 telah memberi kesan kepada setiap isi rumah di Malaysia, baik B40, M40 mahupun T20.

Menurut Laporan Anggaran Pendapatan Isi Rumah dan Insiden Kemiskinan Malaysia 2020 (2021), sejumlah 12.8 peratus isi rumah T20 dan 20 peratus isi rumah M40 kini berada dalam kategori berpendapatan lebih rendah.

Menurut laporan itu, data menunjukkan sekitar 600,000 hingga sejuta isi rumah M40 telah tergolong dalam kelompok B40 akibat pemberhentian kerja dan potongan gaji.

Sementara itu, pensyarah di Fakulti Perniagaan, Ekonomi dan Pembangunan Sosial, Universiti Malaysia Terengganu (UMT) Prof. Madya Dr Roshaiza Taha tidak menolak kemungkinan ada keluarga B40 kini mencatu makanan, iaitu satu situasi yang tidak harus terjadi di Malaysia.

Malah katanya keadaan semasa juga mungkin mendorong sesetengah ketua isi rumah “mengorbankan” sebahagian daripada barangan makanan yang selama ini dinikmati mereka.

“Pada masa sama, Malaysia masih belum mampu mengurangkan import makanan disebabkan pengeluaran domestik tidak dapat memenuhi keperluan rakyat,” katanya, menjelaskan pada masa sama negara pengeksport juga mungkin mengurangkan eksport mereka demi menjamin keperluan sendiri.

Sehubungan itu kata beliau, sudah tiba masa institusi berkaitan seperti Lembaga Pemasaran Pertanian Persekutuan (FAMA), Institut Penyelidikan dan Kemajuan Pertanian Malaysia (MARDI), Jabatan Pertanian dan Jabatan Perikanan, merangka strategi untuk mengurangkan kebergantungan tinggi negara terhadap produk import.

“Saya percaya peruntukan yang besar telah diberikan kepada agensi-agensi ini untuk membuat penyelidikan kelestarian sumber makanan, dan sudah sampai masanya kerajaan melihat serta menilai kembali hasil kajian tersebut, terutamanya penyelidikan berkaitan sumber makanan atau dalam bidang pertanian.

“Teliti kembali pelaksanaan pembangunan tidak perlu dan lebih tumpukan perhatian kepada industri makanan seperti yang dibuat negara maju bagi memastikan bekalan makanan negara mencukupi,” kata Roshaiza.

Kementerian Pertanian dan Industri Makanan (MAFI) dalam laporan media pada 27 Mei, menyatakan ia komited memperkasa keluaran pertanian tempatan sebagai langkah mengurangkan kebergantungan pada pengimportan, sekali gus menjamin kelangsungan bekalan makanan negara.

Ketua Setiausahanya Datuk Haslina Abdul Hamid dipetik berkata berkata inisiatif itu bukan sahaja dapat membantu mengurangkan kebergantungan kepada bekalan import, malah dapat meningkatkan produktiviti dalam negara.


Honda Malaysia mampu capai sasaran lebih tinggi jika guna teknologi EV

TABOH NANING 30 Mac – Syarikat pelaburan automotif terbesar Melaka, Honda Malaysia Sdn Bhd mampu meningkatkan lagi kadar pemasangan kenderaan bagi memenuhi permintaan pasaran semasa.

EXCO Kanan Pelaburan negeri, Datuk Seri Ab Rauf Yusoh berkata, perkara itu mampu dicapai sekiranya Honda Malaysia menggunakan teknologi kenderaan elektrik (EV) dalam rangkaian model keluaran mereka.

“Sekiranya pasaran nampak lebih baik, Honda akan membesarkan kilang bagi memenuhi permintaan tempatan, mereka juga bersedia pada masa terdekat sekiranya keperluan menjadikan negara rendah karbon iaitu menggunakan teknologi EV.

“Teknologi itu mampu menjadikan Honda sebagai salah satu syarikat memasang EV pada masa hadapan,” katanya kepada pemberita selepas menghadiri Majlis Pencapaian Satu Juta Pengeluaran Kenderaan Honda Malaysia di kilang pemasangan syarikat itu di Kawasan Perindustrian Hicom, Pegoh, hari ini.

Hadir sama, Speaker Dewan Undangan Negeri (DUN), Datuk Wira Ibrahim Durum; Setiausaha Kerajaan Negeri, Datuk Zaidi Johari dan Pengarah Urusan merangkap Ketua Pegawai Eksekutif Honda Malaysia Sdn Bhd, Madoka Chujo.

Mengulas lanjut, Ab Rauf berkata Honda Malaysia adalah pelabur utama dalam industri automotif negeri ini, ia juga antara 10 syarikat pelabur terbesar sektor perindustrian di Melaka.

“Kerana inilah satu-satunya kilang pemasangan kereta Honda di Malaysia yang diberikan keutamaan untuk memasang semua model baru dan akan dipasarkan untuk pasaran tempatan,” katanya.


Tiada ‘lockdown’, PKP 3.0 diperketatkan – Pejabat Perdana Menteri

PUTRAJAYA 21 Mei – Pelaksanaan Perintah Kawalan Pergerakan (PKP) 3.0 akan diperketatkan lagi kepada lebih banyak sektor ekonomi dan sosial dalam usaha mengekang penularan COVID-19 yang semakin meningkat ketika ini.

Pejabat Perdana Menteri dalam satu kenyataannya hari ini berkata, ia susulan penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan yang tinggi menyebabkan usaha untuk melandaikan lengkung jangkitan mengambil masa yang lebih panjang.

Sehubungan itu, katanya sidang Khas Majlis Keselamatan Negara (MKN): Pengurusan COVID-19 petang tadi yang dipengerusikan Perdana Menteri, Tan Sri Muhyiddin Yassin telah membincangkan secara mendalam situasi semasa penularan jangkitan COVID-19.

“Mengambil kira perbincangan dan penelitian dalam Sidang Khas pada hari ini, mesyuarat sebulat suara bersetuju mengetatkan lagi pelaksanaan PKP 3.0 yang sedang berkuatkuasa dengan penambahan sekatan yang lebih ketat ke atas sektor ekonomi dan sosial.

“Sidang Khas ini turut melibatkan kerajaan negeri bagi mengambil kira situasi semasa di negeri masing-masing serta pandangan mereka terhadap usaha untuk mengekang penularan COVID-19,” katanya.

Tambah kenyataaan itu, perincian mengenai sekatan tambahan ini akan diumumkan dalam sidang media Menteri Kanan Pertahanan Datuk Seri Ismail Sabri Yaakob esok.


Polis siasat kes buli didakwa berlaku di Kuala Kangsar

IPOH, 10 Dis (Bernama) — Polis Perak kini sedang melakukan siasatan terperinci berhubung satu kes buli didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular di media sosial hari ini.

“Saya telah mengarahkan Ketua Polis Daerah Kuala Kangsar (ACP Omar Bakhtiar Yaacob) untuk menjalankan siasatan sama ada benar kes buli itu berlaku di MRSM berkenaan atau berlaku di tempat lain.

“Kita juga akan menyiasat bila kes itu berlaku sebenarnya, sama ada apa yang ditularkan itu kejadian yang sudah lama atau baru sahaja berlaku, kerana ada juga video yang ditularkan sebelum ini kejadian lama tetapi ditularkan semula,” katanya.

Beliau bercakap pada sidang media selepas menyaksikan majlis serah terima tugas Ketua Polis Daerah Kampar antara Supt Hasron Nazri Hashim dengan Supt Mohamad Nazri Daud di pekarangan Ibu Pejabat Polis Daerah Kampar di sini hari ini.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular di media sosial menerusi beberapa video berdurasi 13 hingga 30 saat, sehingga menerima kecaman orang ramai.

Sementara itu, Pengerusi Majlis Amanah Rakyat (Mara) Datuk Seri Azizah Mohd Dun berkata pihaknya akan menyiasat kesahihan video tersebut bagi memastikan kejadian itu sememangnya berlaku di MRSM tersebut.

“Kami akan ambil tindakan, siasat sepenuhnya kerana kami tidak mahu kes buli ini menjadi satu budaya di MRSM. Mereka masih budak-budak dan perlu dijaga.

“Saya terkejut melihat video itu dan saya tidak mahu perkara ini berulang lagi,” katanya selepas melancarkan program dan pembukaan cawangan Canggih Go baharu di Ampang Baru, di sini, hari ini.

Selain itu, Azizah berkata program tersebut dapat meningkatkan keupayaan usahawan Bumiputera khususnya dalam penjualan pakaian dan keperluan persekolahan, di samping membuka lebih banyak peluang pekerjaan kepada penduduk tempatan.

Jelasnya, peserta akan diberi bimbingan dan latihan berstruktur yang komprehensif serta kemudahan khidmat nasihat, selain pembiayaaan sehingga RM200,000 kepada peserta yang berkelayakan.

Program tersebut yang telah bermula awal tahun ini menyasarkan pembukaan lima cawangan dalam tempoh setahun dan sehingga kini terdapat empat cawangan iaitu di Perak, Pulau Pinang, Sabah dan Kuala Lumpur.

Dalam pada itu, Mior Faridalathrash dalam satu kenyataan petang ini, memaklumkan pihaknya telah menerima laporan daripada pengetua MRSM Sultan Azlan Shah berkaitan kes berkenaan kira-kira 1 tengah hari tadi.

“Hasil siasatan awal mendapati kejadian berlaku pada kira-kira pukul 1 hingga 2 pagi pada 9 Dis (semalam) melibatkan tujuh suspek remaja dan seorang mangsa yang kesemuanya berusia 13 tahun,” katanya.

Menurutnya pihak polis mengambil tindakan dengan memanggil kesemua pelajar yang terlibat dan pemilik akaun media sosial yang menularkan video berkenaan bagi memberi keterangan untuk membantu siasatan.

“Pihak polis menasihatkan orang ramai agar tidak membuat sebarang spekulasi berkaitan kejadian ini bagi mengelakkan kekeliruan dan kegusaran masyarakat serta dibimbangi boleh mengganggu siasatan,” katanya. – BERNAMA


Sukan luar bandar promosi kawasan pelancongan Melaka – KM

Ketua Menteri Datuk Seri Utama Sulaiman Md Ali berkata, penganjuran itu juga menggalakkan komuniti di kampung untuk mengamalkan gaya hidup sihat.

“Sekiranya kita menyokong usaha kerajaan melalui penganjuran program begini khususnya untuk pembangunan sukan komuniti luar bandar, ia dapat menyemai gaya hidup sihat dan aktif komuniti bersasar ini.

Beliau berkata, demikian ketika berucap merasmikan Program [email protected] Luar Bandar 2022 Peringkat Negeri Melaka di Padang Awam Desa Mesra Perdana Bukit Sedanan, di sini, hari ini.

Mengulas lanjut, Sulaiman berkata Jabatan Belia dan Sukan (JBS) Melaka sentiasa menyediakan pelbagai alternatif menggalakkan rakyat mengamalkan aktiviti sukan serta kecergasan bagi menuju kearah negara bersukan atau ‘Towards Sporting Nation’.

“Hari ini, program [email protected] Luar Bandar dilaksanakan dalam skala sederhana, namun mempunyai impaknya tersendiri kerana turut melibatkan penyertaan dari 28 DUN seluruh Negeri Melaka.

“Ini bukan sekadar pertandingan mencari nama yang baik atau kuat, tetapi membuka semangat dan pengukuhan persaudaraan antara semua pihak yang terlibat.

“Secara tidak langsung memberikan impak kepada komuniti yang ditakrifkan sebagai komuniti luar bandar dalam aspek kesihatan, pembangunan sosial dan banyak
lagi,” katanya.

Pada program itu pelbagai acara menarik disediakan antaranya sukan rakyat, pertandingan hiasan rumah, tarik tali, memanah 1,000 Liga, senamrobik, program 10,000 langkah serta kejohanan bola sepak dan bola jaring yang diadakan selama dua hari.


Polis Johor mahu dakwa anggota, pegawai terbabit Geng Nicky di mahkamah

JOHOR BAHRU 14 April. – Polis Johor tidak akan menyerahkan senarai nama pegawai dan anggotanya yang dipercayai bersekongkol dengan kumpulan jenayah terancang Geng Nicky, kepada Jabatan Integriti dan Pematuhan Standard (JIPS) Bukit Aman, sebaliknya akan mengambil tindakan di bawah Jenayah Terancang.

Ketua Polis Johor Datuk Ayob Khan Mydin Pitchay juga tidak menolak kemungkinan terdapat lebih ramai pegawai dan anggota polis yang bersekongkol dengan kumpulan jenayah terancang itu, dipercayai diketuai ahli perniagaan dalam buruan, Datuk Seri Nicky Liow Soon Hee.

Beliau berkata Polis Johor membuktikan sebelum ini menerusi Op Benteng, yang berjaya menuduh 24 anggota agensi penguat kuasa di mahkamah di bawah Jenayah Terancang.

“Jadi ini adalah format yang saya akan gunakan dalam sindiket Datuk Seri Nicky. Keutamaan untuk ambil tindakan tatatertib, adalah langkah terakhir sekali. Kami masih lagi mengemaskini kertas siasatan, insya-Allah bila dah lengkap nanti, kita akan tangkap.

“Saya tidak akan serahkan kepada JIPS untuk ambil tindakan, saya nak ambil tindakan bawah Jenayah Terancang. Bagi saya itu yang paling tepat, mudah dan tegas untuk kita ambil tindakan,” kata beliau kepada pemberita di Ibu Pejabat Polis Kontinjen Johor, di sini, hari ini.

Semalam, Pengarah JIPS Bukit Aman Datuk Zamri Yahya dilaporkan berkata pihaknya masih menunggu senarai nama dari polis Johor untuk tindakan susulan ke atas pegawai dan anggota yang didakwa ‘bersekongkol’ dengan Geng Nicky.

Dalam perkembangan berasingan, Ayob Khan berkata dari Januari lalu sehingga kini seramai 78 anggota dan pegawai polis berdepan tindakan tatatertib termasuk lapan dibuang kerja.

“Minggu depan akan ada lagi 12 yang akan dibuang kerja. Tindakan buang kerja melibatkan anggota yang melakukan salah laku, bukanlah satu perkara yang membanggakan. Keutamaan kita ialah membuka kertas siasatan dan mengambil tindakan segera,” katanya.


Kompleks JKKN ditutup hingga November

AYER KEROH 28 Mei – Kompleks Jabatan Kesenian dan Kebudayaan Negeri (JKKN) Melaka akan ditutup bermula Jun sehingga November bagi kerja-kerja baik pulih.

Exco Pelancongan, Seni dan Budaya negeri, Datuk Abdul Razak Abdul Rahman berkata, kerja penyelenggaraan kompleks tersebut akan dilakukan oleh Jabatan Kerja Raya (JKR).

“Terdapat beberapa kerosakan akibat dua tahun ditinggal berikutan pandemik COVID-19 lalu, jadi kita akan selenggara bagi mempersiapkan untuk menyambut TMM2024,” katanya.

Beliau berkata demikian pada sidang media selepas Majlis Pelancaran Program Menyemarak Seni dan Budaya: Gegau Seni Budaya @Melaka (GSBM) dan pementasan teater muzikal Cak Kun Cak Melaka 2023 di Kompleks Jabatan Kesenian dan Kebudayaan Negeri (JKKN) Melaka, di sini, malam tadi.

Majlis tersebut turut diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam yang turut menyaksikan menyaksikan pementasan teater muzikal tersebut sehingga tamat.

Hadir sama, Timbalan Ketua Pengarah Jabatan Kebudayaan dan Kesenian Negara, Mohd Amran Mohd Haris dan Pengarah JKKN Melaka, Ezlina Elias serta kenamaan lain.


Pengeluar, pembekal boleh dikenakan tindakan jika tak patuh SHMMP

SHAH ALAM 25 April – Kementerian Perdagangan Dalam Negeri dan Hal Ehwal Pengguna (KPDNHEP) akan menjalankan siasatan lanjut hingga ke peringkat pembekal serta pengeluar susulan empat kes peniaga menjual barang kawalan pada harga lebih tinggi daripada yang ditetapkan.

Pengarah Penguatkuasa KPDNHEP Azman Adam berkata pembekal dan pengeluar juga tidak akan terlepas daripada tindakan undang-undang sekiranya membekalkan barangan basah tidak mengikut Skim Harga Maksimum Musim Perayaan Hari Raya Puasa (SHMMP) 2021 yang bermula Rabu lepas.

“Sekiranya peruncit menjual melebihi harga ditetapkan, kita akan lihat pemborong. Kita juga akan lihat jika pemborong mendapat bekalan pada harga tinggi daripada penternak atau pengeluar.

“Konsep siasatan kita sekarang ialah semua pihak tidak akan terlepas sekiranya mereka melanggar undang-undang yang ditetapkan,” katanya selepas lawatan pematuhan harga SHMMP 2021 di Pasar Awam Moden Seksyen 6, di sini hari ini.

“Setakat ini kami telah menerima empat aduan, dua di Selangor dan masing-masing satu di Kedah dan Perak memasuki hari kelima pelaksanaan SHMMP 2021,” katanya.


Hujan sangat lebat berterusan di Pahang, Johor hingga esok

Menurut amaran Jabatan Meteorologi Malaysia (MetMalaysia) yang dikeluarkan pada 9.50 malam ini kawasan terlibat di Pahang ialah Rompin manakala di Johor membabitkan Segamat, Kluang serta Mersing.

Selain itu, hujan berterusan tahap buruk juga dijangka berlaku hingga esok di Pekan, Pahang dan beberapa kawasan di Johor meliputi Tangkak, Muar, Batu Pahat, Pontian, Kulai, Kota Tinggi dan Johor Bahru serta beberapa kawasan di Sarawak iaitu Kuching, Serian, Samarahan, Sri Aman dan Betong (Pusa dan Betong).

Hujan berterusan tahap waspada pula diramal berlaku hingga esok di tiga kawasan di Pahang iaitu Maran, Kuantan dan Bera serta di beberapa daerah di Sarawak iaitu Betong (Saratok dan Kabong), Sarikei, Sibu (Sibu dan Kanowit) serta Mukah (Tanjung Manis, Daro dan Matu).


Tindakan tegas terhadap anggota terlibat kes buli – Zamrose

Beliau berkata siasatan menyeluruh akan dilaksanakan dan tindakan tegas akan dikenakan terhadap individu yang didapati bersalah melakukan perbuatan tersebut termasuk diberhentikan perkhidmatan mereka dalam TDM secara serta-merta.

“Tentera Darat biar saya maklumkan di sini, kalau betul kamu ditangkap menganiaya dan membuli anggota-anggota, jika disiasat serta didapati bersalah, akan diberhentikan serta-merta, secepat mungkin.

“Itu pendirian saya, tidak perlu proses (di) Mahkamah Tentera, akan (terus) beri hukuman, bentuk hukuman pula yang bukannya boleh dirujuk di Mahkamah Tentera, lepas itu akan diberhentikan, kalau tak yakin cubalah, memang saya akan buat,” katanya kepada pemberita selepas melawat Galeri PTD di Muzium Tentera Darat di sini hari ini.

Beliau berkata demikian ketika diminta mengulas mengenai tangkap layar mesej seorang individu yang dimuat naik melalui Twitter @pedoqpop, mendakwa adiknya iaitu seorang anggota tentera yang tinggal di dalam kem bujang dipukul dan dibuli sekumpulan anggota (tentera) senior, baru-baru ini.

Pada 2 Dis lepas, Menteri Kanan Pertahanan Datuk Seri Hishammuddin Tun Hussein dilaporkan menggesa individu yang membuat dakwaan itu tampil memberikan maklumat supaya siasatan menyeluruh berhubung perkara itu dapat dibuat dengan identiti individu (pemberi maklumat) terbabit juga akan dilindungi.

“(Mengenai kes itu) saya dapat maklumat kata adiknya dibuli, tetapi saya akan bertindak hanya apabila dapat butiran terperinci sebab dia pun tak jelaskan, adik dia dari mana, unit mana, tentera laut, darat atau udara, macam mana nak siasat. Saya difahamkan kes telah diambil alih Kementerian Pertahanan,” katanya.

Dalam pada itu, Zamrose berkata Galeri PTD yang mengambil masa tujuh tahun untuk disiapkan bertujuan menyimpan dan mempamerkan koleksi PTD bermula dari yang pertama hingga terkini untuk tontonan orang awam sekali gus menghargai jasa dan sumbangan kesemua bekas PTD.

Beliau berharap segala koleksi yang berada di galeri terbabit akan menjadi sumber rujukan sejarah dan bahan ilmiah kepada masyarakat kini dan generasi akan datang selain mencerminkan keperibadian dan ketokohan bekas PTD semasa dalam perkhidmatan.

“Saya ingin menyarankan anggota tentera dan orang ramai untuk mengunjunginya dan saya yakin setiap pengunjung akan dapat menghayati segala pengalaman dan jasa bakti yang ditaburkan bekas PTD dalam memacu pembangunan dan kecemerlangan TDM,” katanya.

Jelasnya, TDM juga akan terus melaksanakan usaha pengumpulan dan mendokumentasikan setiap peristiwa bersejarah yang berlaku dalam TDM memandangkan ia bukan sahaja untuk dikenang bahkan boleh dijadikan teladan kepada anggota tentera pada masa akan datang.

Galeri PTD itu mempamerkan biografi 28 PTD berserta koleksi peribadi masing-masing termasuk watikah pelantikan, tongkat kuasa, pingat dan darjah kebesaran yang telah diterima serta koleksi peribadi sepanjang tempoh perkhidmatan mereka dalam ATM. – BERNAMA


Deskripsi tugas penjawat awam disemak semula

SEPANG, 23 Mac – Deskripsi tugas penjawat awam akan disemak semula bagi memastikan ia relevan dengan situasi semasa, serta dapat meningkatkan integriti dan mengurangkan punca rasuah dalam pentadbiran awam, kata Ketua Pengarah Perkhidmatan Awam (KPPA) Datuk Seri Mohd Shafiq Abdullah.

“Saya setuju untuk disemak semula deskripsi tugas (penjawat awam).. jadi kita kurangkanlah punca berlakunya rasuah itu sendiri,” katanya dalam sidang media selepas merasmikan Seminar Persidangan Penyelidikan Governans, Integriti dan Antirasuah Peringkat Kebangsaan di sini hari ini.

Mohd Shafiq berkata antara pendekatan yang difikirkan sesuai untuk mengurangkan rasuah dalam perkhidmatan awam adalah dengan penggunaan teknologi dalam menjalankan tugas penguatkuasaan.

“Di negara lain tak ada melalui penguatkuasaan secara fizikal, ia melalui teknologi. Contohnya kita lihat di sepanjang lebuh raya dan sebagainya, tidak ada polis tunggu tepi jalan dan tangkap, tapi kamera tu sendiri boleh menguatkuasakan.

Ditanya mengenai cadangan pemakaian kamera badan untuk anggota keselamatan dan penguatkuasaan bagi mencegah rasuah, Mohd Shafiq berkata perkara itu memerlukan kajian teliti terutama dari segi kos dan peraturan-peraturan yang perlu diguna pakai.

Bagi pengambilan kakitangan awam dalam usaha untuk membendung rasuah, Mohd Shafiq berkata selain melalui proses temu duga, pemohon juga perlu memiliki syarat-syarat yang ditentukan dari segi fizikal, kelayakan akademik dan perwatakan.

Mengenai persidangan hari ini, Mohd Shafiq berkata persidangan itu akan mencari pendekatan baharu bagi menyelesaikan masalah rasuah dalam pentadbiran awam kerana isu rasuah boleh merencatkan pembangunan dan memberi kemudaratan kepada kesejahteraan negara.

Sementara itu, Ketua Setiausaha Negara Tan Sri Mohd Zuki Ali dalam ucapannya pada persidangan itu yang dibacakan Mohd Shafiq berkata Pelan Antirasuah Nasional (NACP) 2019-2023 kini memasuki fasa akhir pelaksanaannya dan setakat ini 37 daripada 82 inisiatif yang digariskan dalam Laporan Semakan Separuh Penggal NACP telah diselesaikan di peringkat output oleh agensi peneraju.

“Ini menggambarkan komitmen oleh kementerian dan agensi kerajaan yang terlibat serta petunjuk bahawa usaha pengukuhan tadbir urus, integriti dan antirasuah ini terus menjadi keutamaan kerajaan,” katanya.

Persidangan dua hari yang merupakan inisiatif Pusat Governans, Integriti dan Antirasuah Nasional (GIACC) antara lain melibatkan pembentangan penyelidikan dalam bidang-bidang berisiko seperti sektor pertahanan, perhutanan, kesihatan dan telekomunikasi.- BERNAMA


UMNO sedia hadapi PRU, tarikh kerajaan tentukan

KUALA LUMPUR, 15 Mei – UMNO bersedia untuk menghadapi Pilihan Raya Umum ke-15 (PRU15), bagaimanapun tarikh bila ia akan diadakan ditentukan oleh kerajaan.

Perdana Menteri Datuk Seri Ismail Sabri Yaakob berkata tarikh PRU15 akan ditetapkan oleh kerajaan dengan keputusan yang dibuat dalam Mesyuarat Kabinet.

Jika Kabinet memutuskan tarikh, Kabinet akan memberi mandat kepada saya dan saya akan berbincang dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dari segi prosedur,” katanya ketika ditemui selepas jamuan Hari Raya Aidilfitri UMNO di sini hari ini.

Terdahulu, Ismail Sabri yang juga Naib Presiden UMNO menghadiri Perhimpunan Agung Khas UMNO bagi meminda perlembagaan parti itu untuk membolehkan pemilihan parti diadakan tidak lebih daripada enam bulan selepas PRU.

Pindaan itu yang dibentangkan oleh Naib Presiden UMNO Datuk Seri Mohamed Khaled Nordin diluluskan sebulat suara oleh 2,586 perwakilan yang hadir.

Mengulas mengenai pindaan berkenaan, Ismail Sabri berkata UMNO akan memaklumkan perkara itu kepada Jabatan Pendaftaran Pertubuhan (ROS) untuk mendapatkan kelulusan penangguhan pemilihan parti.

Ditanya jika UMNO akan berdepan sebarang masalah dengan ROS, Ismail Sabri berkata :” Kita tak tahu, akan hantar permohonan untuk kebenaran tentang pindaan itu, kita tunggu dalam masa 60 hari kena hantar,” katanya.

UMNO sebelum ini menangguhkan pemilihannya di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Tempoh 18 bulan itu akan tamat hujung tahun ini dan pemilihan UMNO penggal 2021/2023 perlu diadakan sebelum 30 Dis 2022. – BERNAMA


PMM ketengah 59 produk inovasi rekaan pelajar

MERLIMAU 31 Dis – Politeknik Merlimau Melaka (PMM) mengetengahkan 59 produk inovasi rekaan pelajar semester akhirnya menerusi penganjuran Program PERKAYA Inovasi, baru-baru ini.

Pengarahnya, Mohd Hatta Zainal berkata daripada jumlah itu sebanyak 12 penyertaan dari Jabatan Kejuruteraan Awam, Jabatan Kejuruteraan Elektrik (13), Jabatan Kejuruteraan Mekanikal (tujuh), Jabatan Pelancongan dan Hospitaliti (14) dan Jabatan Perdagangan (13).

“Melalui penyelidikan dan inovasi ini pelajar berpeluang mengaplikasikan kemahiran teknikal dalam bidang atau program yang mereka ceburi sekali gus memberi nilai tambah apabila berada di pasaran pekerjaan kelak,” katanya.

Pada program itu, Anugerah Projek Terbaik Kategori Sains Sosial telah dimenangi Nurul Liyana Mat Zaik bersama pensyarahnya Izalisa Ahmad dengan projek ‘Homeless Transit Centre 1’, manakala Anugerah Projek Terbaik Kategori Sains Fizikal dimenangi kumpulan pelajar diketuai Muhammad Khairil Amri Suhaimi bersama pensyarah Izatul Syazreen Mohd Ismail bagi produk inovasi D’Innovation of Ecohaqiba.

Menurut Izalisa, dia memberi kebebasan penuh kepada pelajarnya untuk mencari idea bagi berkarya selain memberi ruang kepada Nurul Liyana untuk menghasilkan inovasi berdasarkan kaca mata mereka.

“Saya ingin memberi kredit terhadap pelajar saya Nurul Liyana kerana berjaya hasilkan satu reka bentuk yang dapat menarik hati juri iaitu reka bentuk bangunan pusat transit gelandangan kepada penduduk di bandar.

“Reka bentuk baharu ini mengikut konsep simplicity modernist yang menambah pendekatan moden terhadap kawasan warisan tetapi pada masa yang sama menghargai persektiaran warisan,” katanya.

Selain dua anugerah utama ini, turut dinobatkan sebagai pemenang Anugerah Khas Juri adalah produk inovasi ‘Acceptance Muslim Friendly Product of 7 in 1 ibadah Kit’ oleh kumpulan pelajar yang diselia oleh pensyarahnya Ruhana Wati Iran.


Pengangkutan awam hanya perlu kemuka surat MOT sebagai bukti kebenaran beroperasi

PUTRAJAYA 13 Jun – Semua perkhidmatan pengangkutan awam termasuk teksi dan e-hailing hanya perlu mengemukakan surat Kementerian Pengangkutan (MOT) sebagai bukti kebenaran beroperasi dalam tempoh pelaksanaan sekatan pergerakan penuh yang dilanjutkan hingga 28 Jun ini.

MOT dalam kenyataan hari ini berkata pemandu teksi boleh mendapatkan surat kebenaran beroperasi daripada Sistem Maklumat Industri Logistik (SMILE) di https://application.mot.gov.my. manakala pemandu e-hailing pula boleh mendapatkan salinan surat kebenaran MOT yang telah diberikan kepada syarikat operasi e-hailing masing-masing.

Sebelum ini, MOT dilaporkan berkata Lesen Kenderaan Perkhidmatan Awam yang dikeluarkan oleh Agensi Pengangkutan Awam Darat diperlukan sebagai bukti kebenaran beroperasi di sekatan jalan raya.

Semalam, Menteri Pengangkutan Datuk Seri Dr Wee Ka Siong berkata semua perkhidmatan pengangkutan awam termasuk teksi dan e-hailing, dibenarkan beroperasi sepanjang pelaksanaan sekatan pergerakan penuh yang dilanjutkan hingga 28 Jun ini dengan mengikuti prosedur operasi standard ketat.

Bagaimanapun bagi tujuan perubatan seperti janji temu hospital yang disertakan surat pengesahan doktor atau vaksinasi yang disahkan melalui aplikasi MySejahtera, atau bagi tujuan kecemasan, tiga orang termasuk pemandu dibenarkan menaiki sebuah teksi atau kenderaan e-hailing pada satu-satu masa

Sekatan pergerakan penuh di bawah Perintah Kawalan Pergerakan (PKP) 3.0 yang dijadualkan tamat pada 14 Jun ini bersambung selama dua minggu lagi, berkuat kuasa 15 hingga 28 Jun ini.

Menteri Kanan (Kluster Keselamatan) Datuk Seri Ismail Sabri Yaakob berkata keputusan tersebut dibuat setelah mengambil kira jumlah kes baharu harian yang masih tinggi iaitu melebihi 5,000 kes sehari.


Program Subsidi Upah dilanjutkan – Muhyiddin

PUTRAJAYA 31 Mei – Susulan pelaksanaan Perintah Kawalan Pergerakan (PKP) penuh atau ‘total lockdown’ bermula 1 hingga 14 Jun ini, kerajaan bersetuju untuk melanjutkan Program Subsidi Upah bagi mengelakkan rakyat daripada hilang pekerjaan.

Perdana Menteri Tan Sri Muhyiddin Yassin dalam Perutusan Khas Bantuan PKP 3.0 yang disiarkan secara langsung sebentar tadi memaklumkan sebanyak RM1.5 bilion telah diperuntukkan menerusi pakej PEMERKASA Tambahan atau PEMERKASA+ bagi menyokong hasrat ini.

Katanya, Program Subsidi Upah yang ditanggung kerajaan itu akan diberikan selama satu bulan dengan had 500 pekerja bagi setiap permohonan dan dijangka ia akan memanfaatkan 2.5 juta pekerja dan lebih 200,000 majikan seluruh negara.

“Selain itu, majikan yang berdaftar dengan Pembangunan Sumber Manusia Berhad akan diberikan pengecualian pembayaran levi selama satu bulan pada bulan Jun
2021.

“Pada masa yang sama, pekerja juga boleh meningkatkan pengetahuan dan kemahiran melalui portal pembelajaran e-LATiH secara percuma yang melibatkan lebih 400 modul dan kursus kemahiran,” katanya.


Penentuan item dalam skim harga maksimum musim perayaan berdasarkan penilaian pasaran semasa

SHAH ALAM, 21 Mei  — Penentuan item dalam Skim Harga Maksimum Musim Perayaan bagi sambutan Aidilfitri dibuat berdasarkan kepada penilaian pasaran semasa jenis barangan berkenaan.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Seri Hasnol Zam Zam Ahmad berkata oleh itu, ada beberapa barangan yang pernah tersenarai dalam skim tersebut pada tahun sebelumnya tidak dimasukkan kali ini.

“Kita memantau turun naik harga barangan seperti bawang, sayur, ikan dan sebagainya sejak tahun 2009. Apabila turun naik harga barang tidak melampau dalam satu tempoh masa, maka kita lihat tiada tekanan terhadap harga barangan berkenaan.

“Untuk skim harga maksimum bagi perayaan kali ini, kita sebenarnya pantau lebih 30 jenis barangan malah kita ada senarai item tambahan untuk turut dikawal harganya jika perlu bagi memberi jaminan kepada orang ramai,” katanya kepada pemberita selepas meninjau pematuhan peniaga di Pasar Moden Seksyen 6 terhadap skim harga maksimum di sini hari ini.

Beliau berkata skim harga maksimum bagi senarai item tambahan boleh dikuatkuasakan pada bila-bila masa sepanjang musim perayaan bagi melindungi pengguna sekiranya ada tanda-tanda harga barangan tersebut akan dinaikkan.

Pada Selasa lepas, KPDNHEP mengumumkan 11 barang kawalan bagi sambutan Aidilfitri selama 15 hari bermula semalam sehingga 3 Jun manakala untuk Pesta Kaamatan dan Hari Gawai pula, masing-masing turut melibatkan 11 barangan dan akan bermula pada 28 Mei sehingga 3 Jun.

Antara barangan kawalan bagi perayaan Aidilfitri ialah telur ayam, ayam hidup, ayam standard, ayam super, daging lembu tempatan dan import serta kelapa biji selain kelapa parut.

Mengulas bawang merah yang tidak tersenarai dalam skim kawalan harga musim perayaan namun merupakan ‘ramuan’ utama masakan sempena Aidilfitri, Hasnol Zam Zam berkata tinjauannya di pasar raya mendapati bahan itu dijual pada kadar RM1.50 sekilogram berbanding RM6 sekilogram di pasar awam.

“Penentuan harga barangan ini bergantung kepada lokasi dan model perniagaan penjualnya. Pasar raya biasanya ambil dalam kuantiti yang banyak dan ada kontrak jangka panjang dengan pembekal maka mereka boleh jual pada harga lebih rendah berbanding pasar awam.


Pelajar cecah 18 tahun boleh divaksinasi – Khairy

PUTRAJAYA 5 Julai – Vaksinasi COVID-19 boleh diberikan kepada individu yang akan melanjutkan pelajaran ke luar negara dan telah mencecah usia 18 tahun pada tahun ini (2021), namun kebenaran ibu bapa dan penjaga diperlukan, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

“Satu syarat lain yang perlu dipenuhi adalah supaya ibu bapa atau penjaga mereka perlu menandatangani surat perakuan kebenaran bagi tujuan ini,” katanya pada sidang media perkembangan PICK di sini hari ini bersama Menteri Kesihatan Datuk Seri Dr Adham Baba.

Khairy sebelum ini berkata pelajar yang mendapat peluang melanjutkan pelajaran di luar negara, boleh mendaftar untuk vaksinasi awal di aplikasi MySejahtera.

Menurut Khairy, sejumlah 8,615 janji temu bagi permohonan awal untuk kategori pelajar yang ingin menyambung pengajian ke luar negara diterima telah diberi.

Khairy dalam pada itu berkata, sebanyak 21 pusat pemberian vaksin (PPV) mula beroperasi hari ini, meliputi PPV awam dan PPV integrasi dengan kapasiti sehingga 5,000 suntikan sehari.

Antara PPV baharu yang dibuka adalah Dewan Sekolah Menengah Tengku Ampuan Afzan di Chenor, Pahang, Movenpick Hotel & Convention Centre KLIA dan Kompleks Sukan Majlis Perbandaran Kuala Langat masing-masing di Selangor.


YADIM perlu dana RM50 juta setahun untuk kerja dakwah

PUTRAJAYA 9 April. – Yayasan Dakwah Islamiah Malaysia (Yadim) memerlukan dana RM50 juta setahun bagi mengaktifkan gerak kerja dakwah dalam pelbagai lapangan, kata Yang Dipertua Yadim Nasrudin Hassan.

“Kita perlukan lebih dana untuk bergerak lebih aktif kerana sasaran dakwah kita ada pelbagai segmen seperti penduduk di Sabah, Sarawak, Orang Asli dan asnaf selain turut menyantuni mangsa-mangsa bencana alam.

“Selain menyampaikan dakwah melalui majlis ilmu, tazkirah, street dakwah dan sebagainya, kita juga memerlukan peruntukan untuk program-program melatih pendakwah baharu dan penyebaran risalah tentang Islam kepada masyarakat,” katanya kepada media selepas majlis menandatangani perjanjian usaha sama antara Yadim dan MobilityOne Sdn Bhd, di sini hari ini.

Perjanjian usaha sama Yadim dan MobilityOne selama lima tahun itu adalah bagi projek pembangunan dan pelaksanaan perkhidmatan teknologi kewangan bagi program penjanaan dana infaq Yadim.

Ketua Pegawai Eksekutif MobilityOne Datuk Hussian A Rahman berkata, kerjasama dengan Yadim itu akan memudahkan penderma menggunakan pelbagai saluran pembayaran digital untuk menderma kepada badan berkenaan.

Beliau berkata antara saluran yang telah dikenal pasti ialah pembayaran tanpa tunai melalui terminal e-pos MobilityOne, pembayaran dalam talian melalui portal rasmi Yadim dan melalui saluran aplikasi mudah alih.

“Kita jangka tiga bulan daripada sekarang, sistem pembayaran infaq untuk Yadim yang dibangunkan oleh syarikat kami akan mula beroperasi sepenuhnya,” katanya.

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri yang menyaksikan pemeteraian perjanjian berkenaan dalam ucapan ringkasnya berharap agar usaha sama itu akan menjadikan Yadim lebih gah dan mudah menyampaikan dakwah dalam pelbagai cara.


Abdul Latif terus jalani pemulihan, tangguh balik kampung

SEPANG 7 Sept – Meskipun rindu kerana lama tidak berjumpa keluarga, pemenang pingat emas acara lompat jauh T20 (kecacatan intelektual) Sukan Paralimpik sebanyak dua kali, Abdul Latif Romly tidak akan pulang terus ke rumahnya di Beseri, Perlis.

Jaguh lompat jauh para berusia 24 tahun itu mahu terlebih dahulu menjalani rawatan pemulihan bagi kecederaan pangkal paha yang dialami ketika melakukan lompatan keempat pada aksi di Paralimpik Tokyo 2020, sebaik tamat kuarantin wajib 14 hari sebelum balik bertemu ibu bapanya pada Oktober.

“Mungkin saya akan mengambil masa seminggu dua untuk kembali pulih. Sekarang keadaan saya dah okey, cuma ada koyak sedikit dalam 2.5 sentimeter. Mungkin tahap dua sahaja, tidak serius sangat,” katanya pada sidang media ringkas di Lapangan Terbang Antarabangsa Kuala Lumpur (KLIA) sejurus tiba dari Tokyo, semalam.

Sementara itu, seorang lagi pemenang pingat emas Paralimpik Tokyo, Cheah Liek Hou mengakui teruja mencipta sejarah menjadi individu pertama muncul juara sukan badminton selepas sukan tersebut dipertandingkan buat kali pertama di temasya Paralimpik.

Juara kategori lelaki SU5 itu berkata, beliau belum boleh berjanji untuk mempertahankan emas tersebut di temasya Paris 2024, tetapi akan mempertimbangkan perkara tersebut memandangkan usianya bakal mencecah 36 tahun ketika itu.

Mengulas mengenai kejayaan menewaskan seteru utamanya, Dheva Anrimusthi dari Indonesia, yang merupakan pemain nombor satu dunia 21-17, 21-15, Liek Hou berkata beliau dibantu kelebihan pengalaman beraksi di kejohanan besar.


Individu terima dua dos vaksin mungkin dibenar rentas negeri, ke luar negara

KUCHING 1 April – Individu yang melengkapkan dua dos suntikan vaksin COVID-19 mungkin dibenar untuk merentas negeri malah mereka juga mungkin boleh ke luar negara, kata Tan Sri Muhyiddin Yassin.

Selain itu, katanya kerajaan juga memulakan rundingan dan perbincangan dengan beberapa negara bagi membolehkan rakyat Malaysia yang telah divaksin untuk ke negara berkenaan.

“Saya akan bincang dalam mesyuarat MKN, kita akan membincangkan bahawa siapa yang sudah mendapat dua suntikan vaksin mereka akan boleh rentas negeri dan ke mana-mana dengan tidak dihalang oleh pihak berkuasa.

“Ini suatu (yang boleh) menggalakkan orang ramai (divaksinasi). Bukan sahaja dalam negara, kita sudah memulakan rundingan dengan beberapa negara untuk membolehkan warga kita yang sudah disuntik dua kali dan akan ada satu sijil supaya mereka boleh bergerak,” katanya.

Beliau berkata demikian pada sesi soal jawab program Sesi Balai Rakyat Wawasan Kemakmuran Bersama 2030 di Pusat Konvensyen Borneo Kuching, di sini hari ini.


64.9 peratus populasi dewasa terima dos penggalak

KUALA LUMPUR, 13 Mac – Seramai 15,259,493 individu dewasa atau 64.9 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,934,341 atau 97.5 peratus daripada populasi sama telah melengkapkan vaksinasi mereka manakala 23,210,853 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,144,379 individu atau 32.2 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Bagi remaja berusia 12 hingga 17 tahun pula, sebanyak 2,836,325 individu atau 91.2 peratus daripada populasi itu telah melengkapkan vaksinasi mereka manakala 2,936,489 atau 94.4 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 46,688 dos vaksin diberikan meliputi 25,471 dos pertama, 1,047 dos kedua dan 20,170 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,113,082.

Sementara itu, menurut portal GitHub Kementerian Kesihatan, 77 kes kematian akibat COVID-19 direkodkan semalam dengan Pulau Pinang tertinggi iaitu 12 kes, diikuti Selangor dan Kelantan masing-masing dengan 11 kes.

Kedah merekodkan sembilan kes, Johor (lapan), Perak (tujuh), Perlis dan Terengganu masing-masing dengan empat kes, Negeri Sembilan dan Kuala Lumpur masing-masing dengan tiga kes, Sabah (dua) serta Sarawak, Pahang dan Melaka masing-masing dengan satu kes.- BERNAMA


Judi dalam talian: PDRM semak semula siasatan pembebasan Addy Kana, dua anggota polis

KUALA LUMPUR 28 April. – Polis Diraja Malaysia (PDRM) akan menyemak semula siasatan kes Zaidi Kanapiah atau Addy Kana dan dua anggota polis yang dibebaskan serta-merta daripada tahanan di bawah Akta Pencegahan Jenayah 1959 (POCA), berkaitan sindiket judi dalam talian.

Ketua Polis Negara Tan Sri Abdul Hamid Bador berkata, perkara berkenaan akan diserahkan kepada timbalannya Datuk Seri Acryl Sani Abdullah Sani untuk berbincang dengan pegawai-pegawai polis yang terlibat mengendalikan kes itu.

“Datuk Seri Acryl Sani akan panggil dan berbincang dengan mereka (pegawai polis terlibat kendali kes Addy Kana) untuk melihat kelemahan siasatan kes berkenaan.

“Ia adalah untuk mengelakkan daripada berulang kembali (gugur kes POCA) dan saya tidak mahu PDRM dilihat seolah-olah bersikap semberono sahaja menggunakan peruntukan undang-undang mengenakan POCA ikut sesuka hati tanpa kualiti yang mungkin menyebabkan seseorang itu teraniaya,” katanya pada sidang media selepas majlis penyampaian Surat Penghargaan Tolak Rasuah PDRM di Bukit Aman, di sini, hari ini.

Semalam, Mahkamah Persekutuan yang dipengerusikan Ketua Hakim Negara Tun Tengku Maimun Tuan Mat memerintahkan ketiga-tiga lelaki itu dibebaskan selepas membenarkan rayuan mereka terhadap permohonan writ habeas corpus supaya dibebaskan dengan serta-merta.

Abdul Hamid berkata siasatan kes melibatkan sindiket judi dalam talian memang rumit dan pihak polis juga perlu mengambil kenyataan daripada pelbagai pihak untuk dinilai.

“Sekiranya cukup bukti, kami akan terus bawa ke mahkamah untuk pendakwaan dan PDRM tidak akan ambil pendekatan dengan sengaja untuk buat kerja secara cincai (sambil lewa) dan ia (kes Addy Kana) akan dikaji kembali,” katanya.

Sementara itu, pada majlis berkenaan seramai 25 pegawai kanan polis dan pegawai rendah polis menerima Surat Penghargaan Tolak Rasuah PDRM kerana melaporkan pemberian dan penerimaan kes rasuah.

“Saya berikan amaran bahawa tahap integriti dan pematuhan standard pasukan PDRM masih berada di tahap yang membimbangkan dan penahanan-penahanan yang dilakukan terhadap warga PDRM atas kesalahan rasuah dan salah guna kuasa bukti PDRM tidak kompromi terhadap perbuatan sedemikian,” katanya.


Semarakkan seni Dondang Sayang buat generasi muda

AYER KEROH 26 Sept. – Seni bernyanyi sambil berbalas pantun dan diselitkan dengan lirik nasihat antara ciri unik Dondang Sayang yang wajar diterapkan kepada generasi muda kini.

Juara Pertandingan Dondang Sayang Anjuran Suruhanjaya Pencegahan Rasuah Malaysia (SPRM) bersama Jabatan Kebudayaan dan Kesenian Negara (JKKN) Kategori Remaja, Muhammad Suffian Khirham, 20, berkata jiwa dan minat kepada nyanyian lagu-lagu asli sudah sebati dalam dirinya sejak kecil.

Malah, bakat yang dicungkil oleh gurunya sewaktu di bangku sekolah itu menjadi batu loncatan untuk dia berjaya hingga ke tahap ini.

Sementara itu, Muhammad Amirul Hafiz Rosli,30, guru kepada Juara Kategori Kanak-kanak, Muhammad Syafiq Aiman Mohd Arif berkata, dia melihat perlu adanya dorongan ibu bapa dan guru terhadap generarasi kini di peringkat sekolah.

“Usaha dia berlatih dan tidak malu bertanya antara yang membuat dia menjadi juara selain keinginan serta minat yang tinggi terhadap Dondang Sayang,” katanya.

Sementara itu, bagi Hidayu Murni Abu Hussain,36, juara Kategori Dewasa memberitahu, selain mewarisi bakat arwah ibunya di dalam seni Dondang Sayang, dia amat berbangga apabila SPRM memilih seni itu sebagai medium bagi menyampaikan mesej kepada masyarakat.

Sementara itu, seramai 19 daripada 40 peserta bagi kategori kanak-kanak, remaja dan dewasa berjaya melayakkan diri ke peringkat akhir Pertandingan Dondang Sayang sejak 12 Julai lalu secara hybrid.

Keseluruhan hadiah bagi kesemua kategori bernilai lebih RM10,000 dan peserta dinilai berdasarkan sesi balas pantun secara spontan mengikut tema yang ditetapkan iaitu ‘Anti-Rasuah’, kemahiran lenggok serta kriteria lain.


Penjawat awam wanita tular hina anggota polis ditahan

KUALA LUMPUR, 18 Jun – Seorang penjawat awam wanita yang tular dalam satu klip video menghina anggota polis Khamis lepas, telah ditahan awal pagi tadi.

Ketua Polis Selangor Datuk Hussien Omar Khan berkata wanita berusia 35 tahun itu ditahan oleh Cawangan D9 Bahagian Siasatan Jenayah, Ibu Pejabat Polis Daerah (IPD) Gombak di IPD berkenaan pada 1.20 pagi berhubung dua kertas siasatan yang dibuka terhadapnya.

Beliau berkata wanita itu dipanggil kali pertama ke IPD Gombak semalam berhubung insiden pertengkaran dengan dua anggota polis di Taman Sri Gombak, Batu Caves, Khamis lepas dan hari ini suspek terus ditahan selepas sekali lagi hadir di IPD sama.

“Polis merampas satu telefon bimbit untuk membantu siasatan berkait Seksyen 506 dan Seksyen 186 Kanun Keseksaan serta Seksyen 14 Akta Kesalahan Kecil 1955.

“Suspek akan diberi jamin selepas siasatan lengkap dijalankan memandangkan terdapat laporan polis lain yang dibuat melibatkan suspek yang sama,” katanya dalam kenyataan hari ini.

Semalam, tular satu lagi klip video membabitkan wanita berkenaan yang bertengkar dengan orang awam di tempat letak kereta sebuah pusat beli-belah di Brickfields di sini.

Dalam klip video itu, suspek dilihat turut merakam orang awam berkenaan menggunakan telefon bimbitnya sambil mengeluarkan kata-kata tidak sopan dan cuba mencetuskan provokasi.